Agbemeŋutinya: Zɔzɔ Kple Nunyalawo Ðe Vi Geɖe Nam | William Samuelson\nGbetakpɔxɔ—Tata Si Míesrɔ̃na | March 2017\nZɔzɔ Kple Nunyalawo Ðe Vi Geɖe Nam\nAbe ale si William Samuelson gblɔe ene\nYAME fa nyuie ŋdi ma le Brookings, South Dakota, Amerika, eye míenɔ yame ƒe fafa miamiamia sem. Esia ɖo ŋku edzi nam be madidi o, míaɖo vuvɔŋɔli me. Ke hã, awɔ nuku na wò be gbe ma gbe la, mí ame ʋɛ aɖewo míenɔ ƒoƒom tititi le lãnyiƒe aɖe si me dzoƒuƒe mele o. Eye míenɔ tsitre ɖe lãto si wotsɔ ga wɔe, si me tsi fafɛ le la ŋgɔ! Na magblɔ nye agbemeŋutinya kpui aɖe na wò be nàse nu si tae la gɔme.\nTɔgã Alfred kple tɔnye\nWodzim le March 7, 1936 dzi. Mí ame enee wodzi eye nyee nye dɔmlɔea. Agblekɔƒe aɖe mee míenɔ le South Dakota ƒe ɣedzeƒe gome. Míaƒe ƒomea léa fɔ ɖe agbledede ŋu, ke hã, menye eyae nye míaƒe dɔwɔna vevitɔ o. Dzinyelawo xɔ nyɔnyrɔ zu Yehowa Ðasefowo le ƒe 1934 me. Woɖe adzɔgbe na Yehowa, mía Fofo si le dziƒo la, eya ta Mawu ƒe lɔlɔ̃nu wɔwɔe nye nu vevitɔ na wo le agbe me. Tɔnye, si ŋkɔe nye Clarence, nye hamesubɔla (si míeyɔna egbea be hamemetsitsiwo ƒe ha ƒe ɖoɖowo gbɔ kpɔla) eye emegbe tɔgãnye Alfred hã va zu hamesubɔla le míaƒe hame sue si le Conde, South Dakota, la me.\nNu siwo ŋu míaƒe ƒomea léa fɔ ɖo ye nye Kristotɔwo ƒe kpekpeawo dede kple etsɔmemɔkpɔkpɔ wɔnuku si ŋu Biblia ƒo nu tsoe la ŋu nya gbɔgblɔ na amewo tso aƒe me yi aƒe me. Kpɔɖeŋu siwo mía dzilawo ɖo ɖi na mí kple hehe si wona mí la siaa kpɔ ŋusẽ nyui ɖe mí ɖeviawo dzi. Nɔvinyenyɔnu tsitsitɔ Dorothy zu Fiaɖuƒegbeƒãɖela esime wòxɔ ƒe ade, eye nenemae wònɔ le nye hã gonyeme. Le ƒe 1943 me la, meŋlɔ ŋkɔ ɖe Teokrasi Subɔsubɔ Sukua, si va zu míaƒe kpekpeawo ƒe akpa vevi aɖe ɣemaɣi la me.\nEsi menye mɔɖela le ƒe 1952 me\nTakpekpe gãwo kple suewo nɔ vevie na míaƒe ƒomea. Meɖo ŋku takpekpe gã si míewɔ le ƒe 1949 me le Sioux Falls, South Dakota, la dzi. Nɔviŋutsu Grant Suiter si nye nuƒola si woɖo ɖe takpekpea me lae ƒo nuƒo si nye, “Ele Ŋgɔgbe Wu Ale Si Nèbui!” Ete gbe ɖe edzi be ehiã be Kristotɔ ɖeadzɔgbewo nawɔ woƒe ŋutete katã aɖe gbeƒã Mawu Fiaɖuƒe si woɖo anyi la ŋuti nya nyuia. Esiae ʋãm meɖe adzɔgbe na Yehowa. Nutome sue takpekpe si míewɔ le esia yome le Brookings la mee menɔ lãnyiƒe si fa miamiamia, si ŋu nya megblɔ va yi, henɔ lalam be woanyrɔm ɖe tsi me. Lãto ma si wotsɔ ga wɔe la mee wonyrɔ mí ame ene ɖo, le November 12, 1949 dzi.\nƔemaɣie meɖoe nye taɖodzinu be mawɔ mɔɖeɖedɔa. Medze mɔɖeɖedɔa gɔme le January 1, 1952 dzi, esime mexɔ ƒe 15. Biblia gblɔ be: “Ame si zɔna kple nunyalawo la, adze nunya.” Nunyala geɖe nɔ nye ƒomea me, eye wode nyametsotso si mewɔ be mawɔ mɔɖeɖedɔa dzi. (Lod. 13:20) Tɔgãnye Julius si xɔ ƒe 60 ɣemaɣi la va zu nye zɔhɛ le mɔɖeɖedɔa me. Togbɔ be menye hatiwo míenye o hã, míekpɔ dzidzɔ geɖe le gbeƒãɖeɖedɔa me ɖekae. Mesrɔ̃ nu geɖe tso nunya kple nuteƒekpɔkpɔ siwo su esi le agbe me la me. Eteƒe medidi o, Dorothy hã dze mɔɖeɖedɔa gɔme.\nNUTOME SUE DZIKPƆLAWO TSƆ ÐE LE EME NAM\nTso nye ɖevime ke la, dzinyelawo kpe nutome sue dzikpɔla geɖewo kple wo srɔ̃wo wova dze mía gbɔ. Nɔviŋutsu Jesse Cantwell kple srɔ̃a Lynn wokpe ɖe ŋunye ŋutɔ. Woƒe dzideƒoname hã le eme tae metso nya me be mawɔ mɔɖeɖedɔa. Ale si wotsɔ ɖe le eme nam la ʋãm be maminya teokrasitaɖodzinuwo. Ne wova le hame siwo tsɔ mía gbɔ srãm kpɔ la, ɣeaɖewoɣi la, wokpeam be mava wɔ ɖeka kpli yewo le gbeƒãɖeɖedɔa me. Esia vivia nunye ŋutɔ eye wòdoa ŋusẽm hã!\nEmegbe, Nɔviŋutsu Bud Miller kple srɔ̃a Joan ye va srã míaƒe hamea kpɔ. Kaka maxɔ ƒe 18 la, dziɖuɖua bia tso asinye be mava wɔ asrafodɔ. Wobia tso asinye be mawɔ dɔ aɖewo siwo mekpɔ be wotsi tsitre ɖe se si Yesu de be míagade akpa aɖeke dzi le dunyahehe me o la ŋu. Evɔ medi be maɖe gbeƒã Fiaɖuƒe nya nyuia. (Yoh. 15:19) Eya ta, meɖe kuku na dɔwɔƒe si xɔa amewo ɖe asrafodɔ me la be woabum nyanyuigblɔlae ale be nyemawɔ asrafodɔ o.\nEwɔ dɔ ɖe dzinye ŋutɔ be Nɔviŋutsu Miller tso le eɖokui si be yeakplɔm míayi dziɖuɖudɔwɔƒea esi ɣeyiɣia de be maɖaɖe ɖokuinye nu. Enye ame aɖe si ƒo dzi le, eye mesia ame ŋkume o. Dzi ɖo ƒonye ŋutɔ be nɔviŋutsu sia si tsi le gbɔgbɔ me la nɔ ŋunye! Esia megbe la, dɔwɔƒe si xɔa ame ɖe asrafodɔ me la lɔ̃ ɖe edzi le ƒe 1954 ƒe dzomeŋɔli me be menye nyanyuigblɔla. Esia ʋu mɔ nam mete ŋu ɖo nye teokrasitaɖodzinu bubu gbɔ.\nEsi meva Betel teti, kple míaƒe agbleʋua\nƔemaɣi lɔƒo la, wokpem be mava Betel, ne mawɔ dɔ le afi si míeyɔna ɣemaɣi be Gbetakpɔxɔ Habɔbɔa Ƒe Agble dzi, le Staten Island, New York. Mɔnukpɔkpɔ su asinye mesubɔ le afi ma ƒe etɔ̃ aɖewo. Esia wɔe be nuteƒekpɔkpɔ nyui geɖe su asinye, elabena mewɔ dɔ aduadu kple nunyala geɖewo.\nLe WBBR Radiodɔwɔƒea kple Nɔviŋutsu Franz\nRadiodɔwɔƒe si nye WBBR hã nɔ agble si nɔ Staten Island la dzi. Yehowa Ðasefowo zã radio ma tso ƒe 1924 me va ɖo ƒe 1957 me. Betel-ƒomea me tɔ 15 va ɖo 20 koe wode dɔ asi na le agblea dzi. Mía dometɔ akpa gãtɔ nye sɔhɛ siwo si nuteƒekpɔkpɔ boo mesu o. Ke hã, nɔviŋutsu tsitsi si ŋkɔe nye Eldon Woodworth, si nye amesiamina la, nɔ mía dome. Edze nunya vavã. Ale si wòtsɔ ɖe le eme na mí abe viawo ene la na míeli ke le gbɔgbɔ me. Ne míaƒe blibomademade wɔe be kuxiwo do mo ɖa ɣeaɖewoɣi la, Nɔviŋutsu Woodworth gblɔna be, “Oo ewɔ nuku ŋutɔ be Aƒetɔ la le ame madeblibowo zãm tsɔ le dɔ gãwo wɔm.”\nDzo nɔ Harry Peterson me ɖe gbeƒãɖeɖedɔa ŋu ale gbegbe\nMɔnukpɔkpɔ gã aɖee wònye na mí be Nɔviŋutsu Frederick W. Franz hã nɔ mía dome. Ale si gbegbe wòse Ŋɔŋlɔawo gɔme kpakple eƒe nunya siaa kpɔ ŋusẽ nyui ɖe mí katã dzi, eye etsɔ ɖe le eme na mía dometɔ ɖe sia ɖe vevie. Míaƒe nuɖalae nye Nɔviŋutsu Harry Peterson; enɔ bɔbɔe na mí be míayɔ ŋkɔ sia nɛ tsɔ wu eƒe ŋkɔ ŋutɔŋutɔ si nye Papargyropoulos. Amesiaminae eya hã nye eye dzo nɔ eme ɖe gbeƒãɖeɖedɔa ŋu ale gbegbe. Nɔviŋutsu Peterson wɔa eƒe Betel dɔdeasiwo nyuie gake mefena kple gbeadzisubɔsubɔdɔa kura o. Emaa magazine alafa geɖe ɣleti sia ɣleti. Eya hã nya Ŋɔŋlɔawo nyuie ŋutɔ, eye eɖo míaƒe biabia geɖewo ŋu na mí.\nMESRƆ̃ NU TSO NƆVINYƆNU SIWO DZE NUNYA GBƆ\nMíetrɔa asi le agblemenuawo ŋu hedea wo nugoewo kple atukpawo me le xɔ aɖe si le agblea dzi la me be woagagblẽ kaba o. Ƒe sia ƒe la, míedea atikutsetsewo kple amagbewo nugoe 45,000 me alea hena Betel-ƒome bliboa ƒe zazã. Mɔnukpɔkpɔ su asinye mewɔ dɔ kple Nɔvinyɔnu Etta Huth; edze nunya vavã. Eyae fiaa mɔ si dzi míezɔna ɖo dea agblemenuawo nugoewo me la mí. Ne ɣeyiɣia de be míade agblemenuawo nugoeawo me la, nɔvinyɔnu siwo le nutoa me va kpea asi ɖe dɔa ŋu eye Etta wɔa ɖoɖo ɖe woƒe dɔwɔnawo ŋu. Togbɔ be Etta wɔ akpa vevi aɖe le dɔ sia me hã, eɖɔa ŋu ɖo ɣesiaɣi hedea bubu nɔviŋutsu siwo le ŋgɔ xɔm le agblea dzi la ŋu be wòanye kpɔɖeŋu nyui aɖe na nɔvinyɔnuawo. Ðokuibɔbɔ ɖe tanyenye te ƒe kpɔɖeŋu nyui si wòɖo la wɔ dɔ ɖe dzinye ŋutɔ.\nNye kple Angela kpakple Etta Huth\nAngela Romano hã nɔ nɔvinyɔnu sɔhɛ siwo va kpea asi ɖe dɔa ŋu la dome. Esi wòxɔ nyateƒea la, Etta kpe ɖe eŋu ŋutɔ. Aleae wòdzɔe be le nye Betel subɔsubɔdɔa me la, medo go nɔvinyɔnu dzenunya bubu si nye kplii míele subɔsubɔm ɖekae ƒe 58 ye nye esia. Nye kple Angie míeɖe mía nɔewo le April 1958 me, eye míekpɔ dzidzɔ le subɔsubɔmɔnukpɔkpɔ vovovowo me ɖekae. Le ƒe siawo katã me la, Angie ƒe nuteƒewɔwɔ na Yehowa tamanamanae wɔe be míaƒe srɔ̃ɖeɖea li ke. Kuxi ka kee ɖadze ŋgɔ mí o, meka ɖe eyama dzi bliboe be awɔ nu le nunya me.\nMÍEWƆ DUTANYANYUIGBƆGBLƆDƆ KPLE DZIKPƆLA MƆZƆLA ƑE DƆA\nEsi wodzra habɔbɔa ƒe radiodɔwɔƒe si nɔ Staten Island la le ƒe 1957 me la, mewɔ dɔ le Brooklyn Betel ɣeyiɣi kpui aɖe. Esia yomee meɖe Angie, esia ta medzo le Betel, eye míewɔ mɔɖeɖedɔa abe ƒe etɔ̃ ene le Staten Island. Ame siwo ƒle míaƒe radiodɔwɔƒea tsɔe wɔ radiodɔwɔƒe bubu si wona ŋkɔe be WPOW, eye mewɔ dɔ kpli wo ɣeyiɣi aɖe.\nNye kple Angie míeɖoe kplikpaa be míanɔ agbe tsɛ ale be wòanya wɔ na mí be míaɖasubɔ le afi sia afi si woahiã mí le. Esia wɔe be le ƒe 1961 ƒe gɔmedzedze la, míete ŋu xɔ dɔdeasi si nye be míanye mɔɖela veviwo le Falls City, Nebraska. Kaka afi ma nɔnɔ nama mí ko la, wokpe mí be míaɖade Fiaɖuƒe Subɔsubɔ Suku, si wowɔna ɣleti ɖeka blibo ɣemaɣi, le South Lansing, New York. Míesrɔ̃ nu geɖe le sukua me, eye míenɔ mɔ kpɔm be míazã nu si míesrɔ̃ le sukua la le subɔsubɔdɔa me ne míetrɔ yi Nebraska. Eya ta, ewɔ nuku na mí ŋutɔ esi wogade dɔ bubu asi na mí be míaɖawɔ dutanyanyuigbɔgblɔdɔ le Cambodia! Esi míenɔ dukɔ nyui sia si le Anyieheɣedzeƒe Asia me la, míekpɔ teƒe dzeaniwo, míese ha viviwo eye míeɖu nu viviwo hã; esiawo katã to vovo na nu siwo míenya tsã. Míaƒe didi vevi ye wònye be míakaka nya nyuia le afi ma.\nKe hã, dunyahehe me zitɔtɔwo wɔe be míedzo le dukɔa me yi ɖanɔ South Vietnam. Nublanuitɔe la, mede ƒe eve hafi lãmesẽkuxi sesẽwo va ɖe fu nam o, eya ta wode dzi ƒo na mí be míatrɔ ayi mía de be makpɔ nye lãmesẽnyawo gbɔ. Emegbe esi nye lãme nya sẽ ko la, míegadze mɔɖeɖedɔa wɔwɔ gɔme.\nNye kple Angela le ƒe 1975 me, hafi woabia gbe mí le television dzi\nLe March 1965 me la, wona mɔnukpɔkpɔ mí be míawɔ nutome sue dzikpɔla ƒe dɔa. Nye kple Angie míekpɔ dzidzɔ le nutome sue kple nutome gã dzi kpɔkpɔ dɔa me ƒe 33, eye esia bia be makpɔ dɔ siwo yia edzi do ŋgɔ na takpekpewo kple takpekpeawo ŋutɔ hã dzi. Tso gbe aɖe gbe kee takpekpe gãwo dede doa dzidzɔ nam, eya ta dzidzɔe wònyena nam be makpe asi ɖe ɖoɖoawo ŋu. Míesubɔ le New York City ƒe aɖewo, eye míewɔ takpekpe gãwo le Yankee Stadium zi geɖe.\nMÍETRƆ YI BETEL EYE MEKPE ASI ÐE TEOKRASI SUKUWO ŊU\nDɔ siwo bia kutrikuku, siwo me míekpɔ dzidzɔ geɖe le la nɔ nye kple Angie lalam, abe ale si wònɔna le ɣeyiɣiawo katã ƒe subɔsubɔdɔ tɔxɛ wɔla geɖe gome ene. Le kpɔɖeŋu me, le ƒe 1995 me la, wobia tso asinye be mafia nu le Subɔsubɔdɔ Ƒe Hehenasukua me. Ƒe etɔ̃ megbe la, wokpe mí be míaɖawɔ dɔ le Betel. Dzidzɔ ka gbegbee nye esi wònye nam be megatrɔ va afi si medze ɣeyiɣiawo katã ƒe subɔsubɔdɔ tɔxɛa gɔme le ƒe 40 aɖewo do ŋgɔ. Mewɔ dɔ le Subɔsubɔ Dɔdzikpɔƒea hena ɣeyiɣi aɖe, eye mefia nu le subɔsubɔ suku vovovowo me. Le ƒe 2007 me la, Dɔdzikpɔhaa na suku siwo wowɔna le Betel la va le Teokrasi Sukuwo Ƒe Dɔdzikpɔƒea ƒe dzikpɔkpɔ te, eye mɔnukpɔkpɔ su asinye menye dɔdzikpɔƒea dzi kpɔla hena ƒe aɖewo.\nƑe aɖewoe nye esia la, míele tɔtrɔ geɖewo teƒe kpɔm le teokrasi hehenasukuwo me. Woɖo Hamemetsitsiwo Ƒe Sukua le ƒe 2008 me. Le ƒe eve siwo kplɔe ɖo me la, hamemetsitsi siwo wu 12,000 ye de suku sia le Patterson kple Brooklyn Betel. Wole sukunufiala siwo wona hehee la zãm tsɔ le suku sia wɔm le teƒe bubuwo hã fifia. Le ƒe 2010 me la, wova trɔ ŋkɔ na Subɔsubɔdɔ Ƒe Hehenasukua heyɔe be Nɔviŋutsu Trewo Ƒe Bibliasrɔ̃suku, eye woɖo suku bubu si nye Kristotɔ Srɔ̃tɔwo Ƒe Bibliasrɔ̃suku.\nTso ƒe 2015 subɔsubɔƒea ƒe gɔmedzedze la, wova ƒo suku eve mawo nu ƒu ɖekae hena ŋkɔe be Fiaɖuƒe Nyanyuigblɔlawo Ƒe Suku. Srɔ̃tɔwo alo nɔviŋutsu trewo alo nɔvinyɔnu trewo ate ŋu ade suku sia. Edo dzidzɔ na nɔviwo le xexea me godoo be wowɔ ɖoɖo be woawɔ suku siawo le alɔdzedɔwɔƒe vovovowo. Dzidzɔ bliboe wònye nam be mɔnukpɔkpɔ va su nɔvi geɖe si be woade teokrasi sukuwo, eye edzɔ dzi nam be medo go ame geɖe siwo wɔ asitɔtrɔ le woƒe agbe me be yewoate ŋu ade suku siawo.\nNe metrɔ kpɔ megbe tso ɣeyiɣi siwo do ŋgɔ na gbe si gbe wonyrɔm le lãtoa me dzi va de asi na egbea la, medaa akpe na Yehowa ɖe nunyala siwo kpe ɖe ŋunye le nyateƒemɔa dzi la ta. Menye wo katãe nye hanyetiwo o, eye wotso teƒe vovovowo. Gake le ememe la, wo katã wolɔ̃ Mawu vevie. Woƒe agbenɔnɔ kple nuwɔnawo ɖee fia be wolɔ̃ Yehowa tso dzi blibo me. Nunyala geɖewo le Yehowa ƒe habɔbɔa me siwo míate ŋu azɔ kple. Mezɔ kple nunyalawo eye eɖe vi nam vavã.\nDzidzɔe wònyena nam be mado go kple sukuvi siwo tso xexea ƒe teƒe vovovowo\nAGBEMEŊUTINYA Zɔzɔ Kple Nunyalawo Ðe Vi Geɖe Nam\nDe Bubu Ame Siwo Dze Na Bubu La Ŋu\nXɔ Mawu Dzi Se—Tso Nya Me Le Nunya Me!\nSubɔ Yehowa Kple Dzi Blibo!\nÐe Nàna Wò Dzi Naku Ðe Nu Siwo Woŋlɔ Ði La Ŋua?\nNye Xɔlɔ̃ Nyui Ne Miaƒe Xɔlɔ̃wɔwɔa Me Di Be Yeagblẽ\nBiblia Me Ŋkɔ Le Blema Anyize Aɖe Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2017\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2017\nGBETAKPƆXƆ—TATA SI MÍESRƆ̃NA March 2017


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nALEKE agbea anɔ ne ɖe kpovitɔwo meli o? Nukae dzɔ le ƒe 1997 me esime kpovitɔ 18,000 gbe dɔmeyiyi le Brazil ƒe dugã si nye Recife me, si wɔe be kpovitɔwo meganɔ dua me tɔ miliɔn ɖeka kple edzivɔ si o?\nWashington Post ka nya ta be: “Le ŋkeke atɔ̃ ƒe ʋunyaʋunyawɔwɔ le ƒutanuto sia si me amewo sɔ gbɔ ɖo me la, amewuwuwo dzi ɖe edzi zi gbɔ zi etɔ̃. Woda adzo gadzraɖoƒe enyi. Nuvlowɔlawo ha fiasewo le ablɔ aɖe si dzi fiasewo sɔ gbɔ ɖo henɔ tuwo dam yi ɖagblẽ nu geɖe le nuto si me amegãwo bɔ ɖo me. Eye ame aɖeke mewɔa ʋukusewo dzi o. . . nuvlowɔwɔa na amekukudaɖoƒewo yɔ gbagba eye wotsɔ amesiwo woda tui kple amesiwo wotɔ hɛe siwo wokɔ va dziɖuɖua ƒe kɔdzi la mlɔ agbalimemɔwo me.” Woka nya ta be dudɔnunɔla si kpɔa ʋɔnudrɔ̃nyawo gbɔ gblɔ be: “Míekpɔ sedzimawɔmawɔ sia teƒe kpɔ le afisia o.”\nAfika ke míeɖale o, nuvlowɔwɔ kple ŋkuʋuʋu gbɔ medidi o. Míehiã na kpovitɔwo ƒe takpɔkpɔ. Le nyateƒe me la, mía dometɔ akpa gãtɔ míese nu tso kpovitɔ aɖewo ƒe ŋutasesẽnuwɔwɔ, nufitifitiwɔwɔ, ɖekematsɔleme, kple ŋusẽ zazã ɖe mɔ gbegblẽ nu ŋu. Nudzɔdzɔ siawo vɔ̃ɖi le teƒe aɖewo wu bubuwo. Gake nukae míawɔ ne ɖe kpovitɔwo meli o? Ðe menye nyateƒe be zi geɖe la, kpovitɔwo naa kpekpeɖeŋu veviwo mí oa? Nyɔ! bia kpovitɔ aɖewo nusitae wotia dɔ sia ɖo la wo le xexeame ƒe akpa vovovowo.\nDɔ si Ðea Vi na Ame Ðekaɖekawo Kple Nutoa Me\nIvan si nye Britain kpovitɔ gblɔ be: “Kpekpe ɖe amewo ŋu dzɔa dzi nam. Dɔ vovovo siwo wòlɔ ɖe emee na be wòdzrom. Ame geɖe menya be nuvlowɔwɔ nu tsitsi nye dɔ siwo kpovitɔwo wɔna la ƒe alafa memama 20 va ɖo 30 ko o. Dɔa ƒe akpa gãtɔ nye nusi ɖea vi na ame ɖekaɖekawo kple nutoa me. Zi geɖe le ŋkeke ɖeka ƒe tsatsa me la, mete ŋu kpɔa ku kpata nya aɖe, ʋufɔku aɖe, nuvlowɔwɔ aɖe, kple ame tsitsi aɖe si tɔtɔ la ƒe hiahiãwo gbɔ. Nusi gate ŋu naa dzidzeme ame ŋutɔe nye be nàkplɔ vi bubu aɖe ayi na edzilawo alo akpe ɖe ame aɖe si dzi nuvlowɔlawo dze ŋu wòanɔ te ɖe nusi gbã dzi nɛ nu.”\nStephen nye kpovitɔ tsã le United States. Egblɔ be: “Abe kpovitɔ ene la, ne amewo te ɖe ŋuwò faa be nàkpe ɖe yewo ŋu la, ŋutete kple ɣeyiɣi le asiwò be nàna kpekpeɖeŋu nyuitɔ kekeake wo. Emae na dɔ sia dzrom. Medi be makpe ɖe amewo ŋu ahatsɔ woƒe agbawo. Mesena le ɖokuinye me be mena kpekpeɖeŋu le amewo takpɔkpɔ tso nuvlowɔlawo si me, va ɖo afi aɖe ya teti. Melé ame 1,000 kple edzivɔ le ƒe atɔ̃ me. Gake ɖevi siwo bu la kpɔkpɔ, kpekpe ɖe amesiwo bu le esi dɔléle na woƒe susu mele te o ŋu, kple ʋu siwo wofi xɔxɔ tsɔ yi na ʋutɔwo la katã naa dzidzeme geɖem. Azɔ hã amesiwo ŋu wobu nazã ɖo la didi kple wo léle doa dzidzɔ nam.”\nRoberto si nye kpovitɔ le Bolivia gblɔ be: “Medi be makpe ɖe amesiwo dzi nya kpatawo dzɔ ɖo la ŋu. Esi menye ɖekakpui la, kpovitɔwo ƒe nu dzɔa dzi nam ŋutɔ elabena wokpɔa ame ta tso afɔku me. Esi medze dɔ gɔme teti la, menɔ kpovitɔ siwo nɔ tsatsam le dugã la ƒe titina, afisi dziɖuɖua ƒe dɔwɔƒewo le, la nu. Míetsia dunyahehe ƒe gbɔlɔlɔwo nu gbesiagbe kloe. Nye dɔe nye be makpɔ egbɔ be nuwo nagagblẽ ɖe edzi o. Mekpɔ be ne mewɔ nu le xɔlɔ̃wɔwɔ kple ameŋububumɔ nu ɖe woƒe ŋgɔnɔlawo ŋu la, mete ŋu xea mɔ na zitɔtɔ siwo anye ne ame geɖe axɔ abi le wo me hafi. Ema ɖe vi geɖe.”\nNusiwo me kpovitɔwo naa kpekpeɖeŋu le la sɔ gbɔ ŋutɔ. Wokpɔ nu vovovo abe dadi ɖeɖe le ati me ene va ɖo amesiwo ŋɔdzinuwɔlawo lé la xɔxɔ kple akɔkpekpe kple amesiwo daa adzo gadzraɖoƒewo gbɔ. Ke hã tso kpovitɔ siwo li egbea ƒe dɔa ƒe gɔmedzeɣi ke la, mɔkpɔkpɔ nɔ amewo me na wo eye vɔvɔ̃ nɔ ame bubuwo hã me ɖe wo ŋu. Nyati si kplɔe ɖo aɖe nusitae la me.\n[Nɔnɔmetata siwo le axa 2, 3]\nAxa 2 kple 3: Mɔfiafia ʋuwo le Chengdu, China; Greece ƒe kpovitɔ siwo tsia zitɔtɔ nu; kpovitɔwo le South Africa\nFiase si me nuwo woha esime kpovitɔwo gbe dɔmeyiyi le Salvador, Brazil, le July 2001 me\nStephen, si le U.S.A.\nRoberto, si le Bolivia\nƉoe Ɖe Amewo Ɖoe Ɖe Amewo Kpovitɔwo—Nukatae Wohiã?\ng02 7/8 axa 2-4


Biblia Nusrɔ̃viwo Gblɔ Nya Nyuia Le Xexemeʋa I Wɔɣi\nGBE BUBU Acholi Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nJohannes Rauthe le gbeƒã ɖem, le ƒe 1920-awo me lɔƒo\n“Mele Nuŋeŋedɔ Wɔm Hena Yehowa Ƒe Kafukafu”\n“AƲA siwo katã wowɔ va yi . . . meɖi naneke o ne míetsɔe sɔ kple aʋa gã si fe ati le Europa.” Aleae September 1, 1915 ƒe Gbetakpɔxɔ ɖɔ xexemeʋa gbãtɔ, si me dukɔ 30 kloe kpɔ gome le lae. Le yometiti sesẽ si va nɔviawo dzi ta la, Gbetakpɔxɔ la gblɔ be: “[Fiaɖuƒedɔa] tsi akpo dzi keŋkeŋ kloe, vevietɔ le Germania kple France.”\nLe aʋaŋɔli ma la, Biblia Nusrɔ̃vi aɖewo mese Kristotɔwo ƒe akpaɖekedzimademade gɔme tututu o, eya ta wowɔ asrafodɔ. Gake woɖoe be yewoaɖe gbeƒã nya nyuia. Nɔviŋutsu Wilhelm Hildebrandt dɔ Biblia Nusrɔ̃viwo Ƒe Agbalẽ, Fransegbe me tɔ, gbogbo aɖewo be yeazã le Fiaɖuƒesubɔsubɔdɔa me le France. Menye ɖe wòyi France abe nya nyui kakala ene o, ke boŋ abe Dzaman-srafo ene. Futɔ sia le asrafowu me hele ŋutifafanya nyui gblɔm na Fransetɔwo le ablɔ dzi, eye esia wɔ nuku na amewo ale gbegbe.\nLɛta siwo wota ɖe Gbetakpɔxɔ me ɖee fia be Biblia Nusrɔ̃vi Dzamantɔ siwo le asrafodɔ wɔm dometɔ geɖe kpɔe be ehiã be yewoagblɔ Fiaɖuƒenya nyuia. Nɔviŋutsu Lemke, si nye ƒudzisrafo, ka nya ta be ye hati asrafo atɔ̃ sɔŋ tsɔ ɖe le nyateƒea me. Egblɔ be: “Mele nuŋeŋedɔ wɔm hena Yehowa ƒe kafukafu le aʋawɔtɔdziʋu sia gɔ̃ hã me.”\nGeorg Kayser yi aʋagbedzi abe asrafo ene gake ezu Mawu vavã la subɔla hafi trɔ gbɔ va aƒe. Aleke wòdzɔe? Eƒe asi su Biblia Nusrɔ̃viwo ƒe agbalẽ aɖe dzi, exɔ Fiaɖuƒe ŋuti nyateƒea kple dzi blibo, eye wòɖe asi le eƒe lãnuwo ŋu. Ewɔ asrafodɔ si mebia be wòazã aʋawɔnuwo o. Esi aʋaa ke la, ewɔ mɔɖeɖedɔa kple dzo ƒe geɖe.\nTogbɔ be Biblia Nusrɔ̃vi mawo mese akpaɖekedzimademade ƒe nyaa gɔme nyuie o hã la, woƒe nuwɔna kple agbenɔnɔ to vovo kura na ame siwo da asi ɖe aʋa gã ma dzi la tɔ. Dunyahelawo kple subɔsubɔhakplɔlawo de aʋaa dzi vevie, gake Biblia Nusrɔ̃viwo ya ku ɖe “Ŋutifafafia” la ŋu goŋgoŋ. (Yes. 9:6) Togbɔ be Biblia Nusrɔ̃vi aɖewo de akpa aɖe dzi vie le mɔ aɖe nu hã la, woƒe susu wɔ ɖeka kple nya si Nɔviŋutsu Konrad Mörtter gblɔ, be: “Mekpɔe dze sii le Mawu ƒe Nya la me be, mele be Kristotɔ nawu ame o.”—2 Mose 20:13. *\nHans Hölterhoff le kekevi sia zãm tsɔ le boblo dom Nyɔ!\nGermania ƒe sea meda asi ɖe edzi be amewo nagbe asrafodɔ le dzitsinya ta o, ke hã Biblia Nusrɔ̃vi 20 kple edzivɔ gbe be yewomawɔ asrafodɔ aɖeke o. Wobu wo dometɔ aɖewo be woƒe tagbɔ gblẽ; le kpɔɖeŋu me, woɖo Gustav Kujath ɖe tagbɔdɔlélawo ƒe kɔdzi hedae ɖe atike dzi. Nɔviŋutsu Hans Hölterhoff hã yi mɔ́ le esi wògbe be yemawɔ asrafodɔ alo dɔ sia dɔ si do ƒome kple aʋawɔwɔ o ta. Gaxɔdzikpɔlawo blae sesĩe ɖe awu me va se ɖe esime eƒe abɔwo kple afɔwo ku ɖe eŋu. Esi ema mena wòna ta o la, wokplɔe yi amewuƒe be yewoatsɔ ado vɔvɔ̃dzi nɛ. Gake Hans lé nuteƒewɔwɔ me ɖe asi le aʋawɔɣia katã.\nNɔvi bubu siwo wokplɔ de asrafodɔ me sesẽe gbe be yewomatsɔ aʋawɔnuwo o, eye wobia be yewoawɔ dɔ bubuwo boŋ. * Nɔviŋutsu Johannes Rauthe wɔ esia, eye woɖoe ɖa be wòawɔ dɔ le ketekegakpo dzi. Wode dɔ asi na Konrad Mörtter be wòana kpekpeɖeŋu kɔdzidɔwɔlawo, eye Reinhold Weber hã nye dɔnɔdzikpɔla. Nɔviŋutsu August Krafzig kpɔ dzidzɔ be yeƒe dɔ mebia be yeayi aʋagbedzi o. Biblia Nusrɔ̃vi siawo kple wo nɔvi bubuwo tɔ afɔ to sesĩe be yewoasubɔ Yehowa le lɔlɔ̃ kple nuteƒewɔwɔ me.\nLe nu siwo yi edzi le xexemeʋaa wɔɣi ta la, dziɖuɖumegãwo ɖe ŋku tɔ Biblia Nusrɔ̃viawo. Eya ta le ƒe siwo kplɔe ɖo me la, wokplɔ Biblia Nusrɔ̃vi siwo le Germania dometɔ akpe geɖe yi ʋɔnu le woƒe gbeƒãɖeɖedɔa ta. Esia na Germania alɔdzedɔwɔƒea ɖo senyadzikpɔƒe le Betel le Magdeburg, be wòakpe ɖe nɔvi siawo ŋu.\nEmegbe Yehowa Ðasefowo va se Kristotɔwo ƒe akpaɖekedzimademade gɔme nyuie wu. Eya ta esi xexemeʋa evelia dze egɔme la, womede akpa aɖeke dzi kura alo wɔ asrafodɔ aɖeke o. Esia na wobu wo be wonye Germania Dua ƒe futɔwo eye woti wo yome kutɔkutɔe. Míaƒo nu tso esia ŋu le “Nu Nyui Siwo Le Míaƒe Nudzraɖoƒe” ƒe nyati bubu me.—Nu nyui siwo le míaƒe nudzraɖoƒe le Titina Europa.\n^ mm. 7 Kpɔ Biblia Nusrɔ̃vi siwo nɔ Britania le Xexemeʋa I wɔɣi ƒe ŋutinya, le nyati si nye “Nu Nyui Siwo Le Míaƒe Nudzraɖoƒe—Wonɔ Te Sesĩe Le ‘Tetekpɔ Ƒe Gaƒoƒo’ Me,” le May 15, 2013 ƒe Gbetakpɔxɔ me.\n^ mm. 9 Woɖo aɖaŋu sia na wo le Millennial Dawn (L’Aurore du Millénium) ƒe Babla Adelia (1904) kple Dzamangbe me Gbetakpɔxɔ, August 1906 me. September 1915 ƒe Eŋlisigbe me Gbetakpɔxɔ ɖɔ susu ma ɖo, eye wòɖo aɖaŋu na Biblia Nusrɔ̃viwo be woagaɖo asrafoha me kura o. Gake nyati ma medze le Dzamangbe me tɔa me o.


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian Wayuunaiki\nKONYIFAƔLIWO xɔ teƒea keŋ. Konyifalaawo, siwo do awu yibɔ tɔxɛwo la le avi fam lélele hetsɔ nuxaxa le wo ɖokuiwo xlãm ɖe anyi. Ɣeɖulawo le ɣe ɖum ɖe haƒoƒo si le dzi dem bobobo la dzi. Ke hã, ame bubuwo le nu ɖum hetsɔ dzidzɔ kple nukoko hahaha le aseye tsom. Wo dometɔ ʋɛ aɖewo no deha kple biya si bɔ ɖe teƒea fũu la mu hetsi anyigba. Wɔna ka koŋue le edzi yim? Le xexea ƒe teƒe aɖewo la, esiawoe nye nu siwo yia edzi le kuteƒe siwo ame alafa geɖewo ƒoa ƒu ɖo be yewoado hedenyuie na ame kukua.\nYehowa Ðasefo geɖewo le nuto siwo me woƒe ƒometɔwo kple aƒelikawo lé aʋatsodzixɔsewo me ɖe asi vevie eye wovɔ̃na na ame kukuwo ŋutɔ la me. Ame miliɔn geɖe xɔ edzi se be ne ame ku la, etrɔna zua ame kukuwo ƒe gbɔgbɔ siwo si ŋutete le be woakpe ɖe agbagbeawo ŋu alo awɔ nuvevi wo. Dzixɔse sia dzie wotu kukɔnu geɖewo ɖo. Le nyateƒe me la, esɔ le dzɔdzɔme nu be woaxa nu ne ame aɖe ku. Yesu kple eƒe nusrɔ̃lawo xa nu ɣeaɖewoɣi esime woƒe ame veviwo ku. (Yoh. 11:33-35, 38; Dɔw. 8:2; 9:39) Ke hã, womexa nu wògbɔ eme abe ale si amewo wɔnɛ le woƒe ɣeyiɣia me ene kpɔ o. (Luka 23:27, 28; 1 Tes. 4:13) Nu ka tae? Susu ɖekae nye be wonya nyateƒe si ku ɖe ku ŋu.\nBiblia gblɔe eme kɔ ƒãa be: ‘Elabena agbagbeawo nyae be yewogbɔna kuku ge, ke kukuawo menya naneke o. Woƒe amelɔlɔ̃ kple fuléle kpakple ŋuʋaʋã nu yi gbaɖegbe ke. Nuwɔwɔ alo tamebubu, sidzedze alo nunya mele tsieƒe, si nye ameƒomea ƒe yɔdo, afi si yi ge nàla o.’ (Nyagb. 9:5, 6, 10) Mawunyakpukpui sia si gbɔgbɔ ʋã woŋlɔ la me nyawo na eme kɔ ƒãa be ne ame ku la, meganyaa naneke o. Mate ŋu abu tame, alo ase naneke gɔme o. Aleke wòle be Biblia me nyateƒe vevi sia gɔme sese nakpɔ ŋusẽ ɖe ale si Kristotɔwo wɔa kunui dzi?\n“Midzudzɔ Asikaka Nu Makɔmakɔ La Ŋu”\nEɖanye gbegbɔgblɔ ka kee Yehowa Ðasefowo dona, alo dukɔ ka ke mee wotso o, woƒoa asa na dekɔnu ɖe sia ɖe si do ƒome kple dzixɔse si nye be ame kukuwo gale agbe eye be woate ŋu akpɔ ŋusẽ ɖe agbagbeawo dzi. Ŋudɔdɔ, ameɖiɖimegbekplɔ̃ɖoɖo, kuzãɖuɖu, ame kuku ƒe ɖa ɖiɖi, vɔsasa ɖe ame kuku ta, kple ahowɔwɔwo katã nye kɔnu makɔmakɔwo, eye womedzea Mawu ŋu o, elabena wodo ƒome kple gbɔgbɔ vɔ̃wo ƒe nufiafia si nye be luʋɔ mekuna o, si mewɔ ɖeka kple Ŋɔŋlɔawo o. (Xez. 18:4) Esi wònye be nyateƒe Kristotɔwo “[mate] ŋu anɔ nu ɖum le ‘Yehowa ƒe kplɔ̃’ ŋu, aganɔ nu ɖum le gbɔgbɔ vɔ̃wo ƒe kplɔ̃ ŋu o” ta la, womekpɔa gome le kɔnu siawo me o. (1 Kor. 10:21) Wowɔna ɖe sedede sia dzi be: “Miɖe mia ɖokui ɖa, . . . eye midzudzɔ asikaka nu makɔmakɔ la ŋu.” (2 Kor. 6:17) Gake afɔ sia ɖeɖe menɔa bɔbɔe ɣesiaɣi o.\nLe Afrika kple teƒe bubuwo la, ame geɖe xɔ edzi se be ele be woawɔ kɔnu aɖewo godoo, ne menye nenema o la, woado dziku na tɔgbui kukuwo. Eye wobua kɔnu siawo mawɔmawɔ agɔdzedze gã si ate ŋu ahe fiƒode alo dzɔgbevɔ̃e ava nutoa katã dzi. Esi Yehowa subɔla geɖewo gbe gomekpɔkpɔ le kukɔnu siwo mewɔ ɖeka kple Ŋɔŋlɔawo o me ta la, woƒe kɔƒenuto me tɔwo alo ƒometɔwo he nya ɖe wo ŋu, dzu wo hegbe wo. Wobua fɔ ame aɖewo be wonye hadomenuwɔwɔtsrilawo kple ame siwo medea bubu ame kukuwo ŋu o. Ɣeaɖewoɣi la, dzimaxɔsetɔwo tsɔa akpa sesẽ xɔa Kristotɔ aɖe si ku ƒe kunuwɔwɔ ƒua akɔ. Eya ta alekee míawɔ ate ŋu akpe akɔ kple ame siwo tea tɔ ɖe edzi vevie be míawɔ ɖe kukɔnu siwo medzea Mawu ŋu o dzi la? Esi gale vevie wue nye be, nu kae míate ŋu awɔ be míayi edzi aɖe mía ɖokui ɖa tso kɔnu kple nuwɔna makɔmakɔ siwo ate ŋu agblẽ mía kple Yehowa dome ƒomedodo me la gbɔ?\nGblɔ Wò Didiwo Wo Me Nakɔ\nLe xexea ƒe akpa aɖewo la, enye nu si bɔ be hlɔ̃metsitsiwo kple ƒometɔ siwo menye amevi alo amesrɔ̃ o nakpɔ gome le ame kukua ɖiɖi ŋuti ɖoɖowo wɔwɔ me. Eya ta ele be Kristotɔ wɔnuteƒe nana eme nakɔ be Yehowa Ðasefowoe akpɔ yeƒe kunuwɔwɔ dzi le ɖekawɔwɔ me kple Biblia me gɔmeɖosewo. (2 Kor. 6:14-16) Mele be woawɔ naneke le Kristotɔ ƒe kuteƒe si aɖe fu na haxɔsetɔwo ƒe dzitsinya alo azu nukikli na ame siwo nya míaƒe dzixɔse kple nufiafia siwo ku ɖe ame kukuwo ŋu la o.\nNe wobia tso nɔvi aɖe si be wòanɔ Kristotɔwo ƒe hame aɖe teƒe akpɔ kunuwɔwɔ aɖe dzi la, hamemetsitsiwo ate ŋu aɖo aɖaŋu nyuiwo na nɔvi siwo dzi kua dzɔ ɖo la ahana gbɔgbɔmekpekpeɖeŋu wo bene ɖoɖowo katã nawɔ ɖeka kple Ŋɔŋlɔawo me gɔmeɖosewo. Ne ame siwo menye Ðasefowo o di be yewoawɔ nuwɔna makɔmakɔ aɖe la, ele vevie be míatɔ afɔ to sesĩe ahaɖe míaƒe Kristotɔwo ƒe tenɔnɔ me na wo dzinɔameƒotɔe le tufafa kple bubu me. (1 Pet. 3:15) Gake nu kae míawɔ ne ƒometɔ dzimaxɔsetɔ aɖewo te tɔ ɖe edzi be yewoawɔ kɔnu makɔmakɔ aɖewo le kunuwɔwɔa me godoo? Ekema ƒometɔ siwo nye xɔsetɔwo ate ŋu aɖe asi le kunuwɔwɔa me keŋkeŋ. (1 Kor. 10:20) Ne edzɔ alea la, woate ŋu awɔ ɖoɖo ɖe kunuƒo ƒoƒo le Fiaɖuƒe Akpata me alo le teƒe bubu aɖe si sɔ la ko ŋu bene woana “akɔfafa si míekpɔna le Ŋɔŋlɔawo me” la ame siwo le nu xam ŋutɔŋutɔ le woƒe ame vevia ƒe ku ta la. (Rom. 15:4) Togbɔ be womakɔ amea ava afi ma o hã la, bubu anɔ ɖoɖo ma tɔgbi ŋu eye asɔ bliboe hã. (5 Mose 34:5, 6, 8) Ele eme be ƒometɔwo ƒe nudede ɖoɖoawo me madzemadzee adzi nuxaxa kple vevesese si míaƒe ame vevi aɖe ƒe ku do na mí la ɖe edzi ya, gake nyanya be Mawu, ame si ate ŋu ana “ŋusẽ si gbɔ dzɔdzɔmetɔ ŋu” mí la dea dzesi ale si míeɖoe kplikpaa be míawɔ nu si sɔ la faa akɔ na mí.—2 Kor. 4:7.\nŊlɔ Wò Nyametsotsowo Ði\nNe ame aɖe ŋlɔ ale si wòdi be woawɔ yeƒe kunui ɖe agbalẽ me da ɖi la, enɔa bɔbɔe be woaɖe nu me na ƒometɔ siwo menye Ðasefowo o, le esi wònye be zi geɖe la, wodea bubu ame siwo ku la ƒe didiwo ŋu ta. Ale si wòle be woawɔ kunua, afi si woawɔe le, kpakple ame siwo koŋ awɔ ɖoɖo ɖe kunuwɔwɔa ŋu ahakpɔ eƒe akpa sia akpa dzi la katã nye nya vevi siwo wòhiã be woanɔ nuŋlɔɖia me. (1 Mose 50:5) Eɖea vi geɖe wu ne ame ŋutɔ kple ame bubu siwo anye eƒe ɖasefowo de asi agbalẽa te. Ame siwo tsɔa nugɔmesese kple nunya siwo wotu ɖe Biblia ƒe gɔmeɖosewo dzi bua etsɔme ŋu la nyae be mehiã be yewoalala va se ɖe esime yewoku amegã alo ku nyagã alo dze dɔ ɖo kudo nu hafi abu afɔ sia ɖeɖe ŋu o.—Lod. 22:3; Nyagb. 9:12.\nEɖea fu na ame aɖewo be yewoaŋlɔ mɔfiame mawo tɔgbi ɖi do ŋgɔ. Ke hã, esia wɔwɔ ɖea Kristotɔwo ƒe tsitsi kple ɖetsɔtsɔ le eme na ame bubuwo lɔlɔ̃tɔe fiana. (Fp. 2:4) Anyo wu be ame nakpɔ nya siawo katã gbɔ esime wòle agbe, tsɔ wu be wòagblẽe ɖe ƒomea me tɔ siwo anɔ nu xam la si me be woawɔ nyametsotso mawo, le esi ƒometɔ bubuwo ate ŋu aƒoe ɖe wo nu alo azii ɖe wo dzi be woawɔ wɔna makɔmakɔ aɖewo siwo dzi ame si ku la meda asi ɖo alo xɔ se o ta.\nKunuwɔwɔa Nada Asɔ\nLe Afrika ƒe teƒe geɖewo la, ame geɖewo xɔe se be ele be kunuwɔwɔa nanɔ kpeɖi bene woagadze agɔ le tɔgbui kukuwo dzi o. Ame bubuwo bua kunuwɔwɔ be enye mɔnukpɔkpɔ na yewo be yewoaɖe hadomeɖoƒe kple ga si gbegbe le yewo si la afia “adegbeƒoƒotɔe.” (1 Yoh. 2:16) Ame aɖewo zãa ɣeyiɣi, ŋusẽ, kple nunɔamesi geɖe ɖe kunuwɔwɔa ŋu bene amewo nakpɔe be woɖi amea “nyuie.” Le didi be ame gbogbo aɖewo nava kuteƒea ta la, amewo taa agbalẽ siwo dzi ame kukua ƒe foto nɔna la heklãna ɖe teƒeteƒewo tsɔ doa boblo kunuwɔwɔa. Woɖea ame si ku la ƒe foto ɖe dziwuiwo dzi hemana na fanamelawo be woado. Woƒlea amekukuɖaka xɔasi siwo wodo atsyã na etɔxɛe be wòawɔ dɔ ɖe ekpɔlawo dzi. Le Afrika dukɔ aɖe me la, ame aɖewo nana wokpaa ame kuku ɖaka siwo nɔa ʋuwo, yameʋuwo, tɔdziʋuwo, kple nu bubuwo ƒe nɔnɔme me la na wo be yewoatsɔ aɖe kesinɔtɔnyenye, gãnyenye, kple atsyɔɖoɖo afia. Wotea ŋu ɖea ame kukua le aɖakaa me dana ɖe abati si woɖo atsyɔ̃ na etsɔxɛe la dzi. Ne nyɔnue ku la, wotea ŋu tsɔa srɔ̃ɖewu ɣi, sikanuwo, dzonu xɔasiwo, kple nu bubu geɖewo ɖoa atsyɔ̃ nɛ. Ðe wòasɔ be Mawu ƒe amewo nakpɔ gome le nuwɔna mawo ƒomevi mea?\nKristotɔ siwo tsi le gbɔgbɔ me la kpɔa nu si tae nunya le eme be yewoaƒo asa na nuwɔna gbɔme mawo siwo me ame siwo menya mawumegɔmeɖosewo loo alo dina be yewoawɔ ɖe wo dzi o ƒoa wo ɖokuiwo ɖo la dzea sii. Míenyae be kɔnu kple nuwɔna siwo gbɔ eme eye womesɔ ɖe Ŋɔŋlɔawo nu o la ‘metso Mawu gbɔ o, ke boŋ xexe si nu va le yiyim la mee wotso.’ (1 Yoh. 2:15-17) Ele be míakpɔ nyuie be míagava nɔ hoʋiʋli ƒe gbɔgbɔ si medze na Kristotɔwo o la ɖem anɔ fiafiam be míadze agbagba awɔ míaƒe kunu wòalolo wu ame bubuwo tɔ o. (Gal. 5:26) Nuteƒekpɔkpɔwo ɖee fia be le nuto siwo me vɔvɔ̃ na ame kukuwo kpɔ ŋusẽ ɖe dekɔnuwo kple hadomenuwɔnawo dzi le me la, ame gbogbowo vaa kuteƒe zi geɖe, si wɔnɛ be wòsesẽna be woakpɔ wɔnaa dzi nyuie, eye nuwo tea ŋu tɔtɔna bɔbɔe. Bubudede ame kukuwo ŋu ate ŋu akpɔ ŋusẽ ɖe dzimaxɔsetɔwo dzi ale gbegbe be woaƒo wo ɖokuiwo ɖe nu makɔmakɔwo wɔwɔ me le kuteƒewo. Woanɔ avi fam lélele, anɔ ame kukua dzi mlɔm, anɔ nu ƒom nɛ tẽe abe ɖe wògale agbe ene, eye woanɔ ga kple nu bubuwo dam ɖe edzi. Ne nu siawo ayi edzi le Kristotɔ aɖe ƒe kuteƒe la, ahe vlodoame gã aɖe ava Yehowa ƒe ŋkɔ kple eƒe amewo dzi.—1 Pet. 1:14-16.\nEle be nɔnɔme si me ame kukuwo le nyanya nana dzi nanɔ mía ƒo be míakpɔ egbɔ be xexemenuwɔna aɖeke kura nagadze le míaƒe kunuwɔwɔwo me o. (Ef. 4:17-19) Togbɔ be Yesue nye ame vevitɔ kekeake si nɔ anyi kpɔ hã la, eɖiɖi nɔ kpokploe, le mɔ si mehe amewo ƒe susu o nu. (Yoh. 19:40-42) Ameɖiɖi le mɔ ma tɔgbi nu menyea ŋukpe na ame siwo si “Kristo ƒe tamesusu” le la kura o. (1 Kor. 2:16) Kakaɖedzitɔe la, nana be míaƒe kunuwɔwɔ nanɔ kpokploe ahada asɔe nye mɔ nyuitɔ si dzi míato aƒo asa na nu siwo nye nu makɔmakɔwo le Ŋɔŋlɔawo ƒe nukpɔsusu nu la wɔwɔ, eye nuwo ayi edzi le tomefafa kple bubu me, woada asɔ ahasɔ na ame siwo lɔ̃a Mawu.\nÐe Wòle Be Aseyetsotso Nayi Edzia?\nEtea ŋu nyea kɔnu na ƒometɔwo, aƒelikawo, kple ame bubuwo be wolɔna hoo yina ɖaɖua nu noa nu heɖua ɣe ɖe ha siwo dea dzi bobobo la dzi le ameɖiɖia vɔ megbe. Zi geɖe la, aha geɖe nono kple agbe gbegblẽ nɔnɔ nuwɔnawo yia edzi le ameɖiɖimegbezã siawo ɖuɖu me. Ame aɖewo gblɔna be aseyetsotso alea nana kutɔawo megaléa blanui o. Ame bubuwo hã bunɛ be yewoƒe dekɔnu koe wònye. Ke hã, ame geɖewo xɔ edzi se be nu mawo wɔwɔ le kuteƒe nye kɔnu si hiã bene woatsɔ ade bubu ame kukua ŋu, eye wòaʋu mɔ na amea ƒe gbɔgbɔ be wòayi tɔgbuiawo gbɔ dedie.\nKristotɔ vavãwo kpɔ nunya si le Ŋɔŋlɔawo ƒe aɖaŋuɖoɖo sia me la dze sii be: “Nuxaxa nyo wu nukoko, elabena ne mo ɖo adã la, esɔnɛ na dzi.” (Nyagb. 7:3) Gawu la, wonya viɖe si le ŋugbledede le ɖoɖoezizi me tso tsitretsitsimɔkpɔkpɔa kple ale si gbegbe ame ƒe agbe le kpuie ŋu la ŋu. Enye nyateƒe be le ame siwo le ƒomedodo nyui me kple Yehowa gome la, “kugbe nyo wu dzigbe.” (Nyagb. 7:1) Eya ta nyanya be dzidzɔdonamenuwo wɔwɔ le kuteƒe do ka kple gbɔgbɔyɔyɔ kple agbe gbegblẽ nɔnɔ nuwɔnawo wɔe be mesɔ kura be Kristotɔ vavãwo nawɔ ɖoɖo ɖe wo ŋu loo alo ade teƒe mawo gɔ̃ hã o. Kuteƒe siwo amewo wɔa dzidzɔdonamenuwo le dede anye bubumademade Mawu ŋu kple hati Yehowa subɔlawo ƒe dzitsinya ŋu mabumabu.\nEle Be Míana Amewo Nakpɔ Vovototoa\nAleke gbegbee míedaa akpe be míevo tso vɔvɔ̃ na ame kuku, si nye ŋɔdzi na ame siwo le gbɔgbɔmeviviti me la, mee nye esi! (Yoh. 8:32) Abe “kekeli ƒe viwo” ene la, ale si míexaa nu hefaa konyi la ɖea gbɔgbɔmenugɔmesese fiana, edana sɔna, bubu nɔa eŋu, eye wòɖenɛ fiana be tsitretsitsimɔkpɔkpɔ si ŋu kakaɖedzi le la le mía si. (Ef. 5:8; Yoh. 5:28, 29) Mɔkpɔkpɔ sia kpena ɖe mía ŋu be míexaa nu wògbɔa eme abe ‘ame siwo si mɔkpɔkpɔ aɖeke mele o’ ene o. (1 Tes. 4:13) Ana dzi nanɔ mía ƒo be míanɔ tadedeagu dzadzɛtɔ la ƒe akpa dzi sesĩe, eye míana ta le amegbetɔvɔvɔ̃ ta o.—1 Pet. 3:13, 14.\nNe míelé Ŋɔŋlɔawo ƒe gɔmeɖose siawo me ɖe asi nuteƒewɔwɔtɔe la, míana mɔnukpɔkpɔ amewo be ‘woakpɔ vovototo si le mawusubɔlawo kple ame siwo mesubɔnɛ o dome’ la adze sii. (Mal. 3:18) Ŋkeke li gbɔna esime ku maganɔ anyi o. (Nyaɖ. 21:4) Esi míele ŋugbedodo wɔnuku siawo me vava lalam la, mina míaɖoe kplikpaa be Yehowa nakpɔ mí be míenye ame siwo ŋu ɖiƒoƒo kple mokaka aɖeke mele o, kpakple ame siwo ɖe wo ɖokui ɖa tso xexe vɔ̃ɖi sia kple eƒe nuwɔna siwo doa vlo Mawu la gbɔ keŋkeŋ.—2 Pet. 3:14.\nEnye nu si me nunya le be míaŋlɔ ale si míedi be woawɔ míaƒe kunui ɖi\nEle be Kristotɔwo ƒe kunuwɔwɔ nada asɔ eye bubu nanɔ eŋu


GBE BUBU Albanian Arabic Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Icelandic Igbo Indonesian Italian Japanese Kannada Kirghiz Korean Latvian Lithuanian Malagasy Malayalam Marathi Mizo Myanmar Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tshiluba Tsonga Turkish Twi Ukrainian Urdu Vietnamese\nAME miliɔn geɖe doa gbe ɖa. Wo dometɔ aɖewo ka ɖe edzi be woɖoa yewoƒe gbedodoɖawo ŋu na yewo. Ame aɖewo menya ne wosea yewoƒe gbedodoɖa na yewo gɔ̃ hã o. Ame bubu aɖewo hã li siwo dia ŋuɖoɖo na woƒe biabiawo gake mevaa susu me na wo be woada woƒe biabiawo ɖe Mawu ŋkume o.\nBiblia gblɔ le Mawu vavã la ŋu be ‘Eɖoa to gbedodoɖa.’ (Psalmo 65:3) Ne èle gbe dom ɖa la, ɖe nèka ɖe edzi be Mawu vavã lae wò gbedodoɖawo yina na? Ðe wò gbedodoɖawo nye esiwo tɔgbe ŋu wòɖona?\nLe ame geɖewo gome le xexeame katã la, ŋuɖoɖoae nye ẽ! Aleke wowɔ kpɔ woƒe ŋuɖoɖowo? Nukae wosrɔ̃?\nSukunufiala aɖe si nyɔnu saɖagaxɔmenɔlawo kple nunɔlawo fia nui le Portugal la tsɔ dzi blibo nɔ agbe ɖe eƒe xɔse nu. Etɔtɔ le eɖokui me esi sɔlemeha la wɔ tɔtrɔwo eye woɖe asi le nuwɔna siwo wofiae be wole vevie la ŋu. Eƒe mɔzɔzɔwo na wòkpɔ alesi Ɣedzeƒetɔwo dea ta agui, eye eƒe susu va nɔ ewɔm vevevee nenye be Mawu vavã ɖeka koe li. Aleke wòle be wòade ta agui? Esi wòbia Biblia ŋu nyawo eƒe nunɔla la, egbe eŋuɖoɖo nɛ, eye dzi ɖe le nyɔnua ƒo.\nKatoliko-ha la kaka agbalẽviwo le du si me sukunufiala sia le tsɔ de se na woƒe nutoa me nɔlawo be woagaɖo dze kple Yehowa Ðasefowo o. Gake nyɔnua ƒe biabiawo gakpɔtɔ nɔ dzi me nɛ. Esi Ðasefoawo va srãe kpɔ gbeɖeka la, eɖo to eye wòɖe ɖetsɔleme fia ku ɖe nusi wòse la ŋu. Emae nye zi gbãtɔ si Ðasefowo ɖo dze kplii kpɔ.\nBe wòakpɔ ŋuɖoɖo na eƒe biabia gbogboawo la, nyɔnu sia dze Biblia sɔsrɔ̃ gɔme kple Ðasefoawo. Kwasiɖa ɖesiaɖe la, nya geɖewo nɔa esi wòbiana. Edi be yeanya Mawu ƒe ŋkɔ, ahanya ne Mawu vavã ɖeka koe li, kple nenye be eda asi ɖe tadede agu na nɔnɔmetatawo dzi, kpakple nya bubu geɖewo. Ede dzesii be nyaŋuɖoɖo siwo katã wonanae la tso Biblia me, ke menye ame aɖeke ƒe nukpɔsusue o, eyata nusi srɔ̃m wòle la wɔ nuku nɛ eye dzi dzɔe. Vivivi la, ekpɔ ŋuɖoɖo na eƒe biabia geɖewo. Egbea esubɔa Yehowa le gbɔgbɔ kple nyateƒe me, abe alesi Yesu Kristo gblɔe be “nyateƒegbedoɖalawo” awɔe ene.—Yohanes 4:23.\nƑomea aɖe xlẽa Biblia edziedzi ɖekae le Sri Lanka, gake womenɔ ŋuɖoɖo kpɔm na biabia geɖe siwo le vevie na wo o. Togbɔ be wohiã kpekpeɖeŋu hã la, woƒe nunɔla mete ŋu nae wo o. Ke hã Yehowa Ðasefowo va srã ƒomea kpɔ eye wogblẽ Biblia-srɔ̃gbalẽ nyui aɖewo ɖe wo gbɔ. Emegbe esi Yehowa Ðasefowo ɖo woƒe biabiawo ŋu na wo tso Biblia me wòdze wo ŋu la, wolɔ̃ be yewoasrɔ̃ Biblia. Nusiwo wosrɔ̃ le woƒe nusɔsrɔ̃a me la dzɔ dzi na wo ŋutɔ.\nKe hã sɔlemeha la ƒe nufiafia si wofia srɔ̃nyɔnua tso ɖevi me la na mete ŋu le egɔme sem be Yesu Kristo Fofoe nye “Mawu vavã ɖeka la,” abe alesi Yesu ŋutɔ gblɔe ene o. (Yohanes 17:1, 3) Wofiae be Yesu kple Fofoa wosɔ ta eye mele be woaku “nya ɣaɣla” sia me o. Esi wòtsi dzodzodzoe la etsɔ dzi blibo yɔ Yehowa ƒe ŋkɔ tsɔ do gbe ɖa nɛ, eye wòbiae be wòafia ye amesi Yesu nye yease egɔme. Emegbe egbugbɔ dzro mawunyakpukpui siwo ku ɖe nya sia ŋu me ake ŋuɖɔɖotɔe. (Yohanes 14:28; 17:21; Korintotɔwo I, 8:5, 6) Abe tsro aɖee woɖe le ŋku dzi nɛ ene la, fifia eme kɔ nɛ nyuie be Yehowa—dziƒo kple anyigba Wɔla kple Yesu Kristo Fofo—enye Mawu vavã la.—Yesaya 42:8; Yeremya 10:10-12.\nŊutsu si ŋkɔe nye Hiob kpe fu vevie ŋutɔ. Viawo katã ku le ahomya aɖe me eye wòva zu hiãtɔ. Elé dɔ sesẽ aɖe eye wòdo dzi le alakpa xɔlɔ̃wo ƒe fɔ si wobui me. Hiob gblɔ nya aɖewo nuŋumabumabutɔe esi nusiawo katã nɔ dzɔdzɔm ɖe edzi. (Hiob 6:3) Gake Mawu bu nɔnɔme siwo me wònɔ ŋu. (Hiob 35:15) Enya nusi le dzi me na Hiob eye wòtsɔ nuxlɔ̃ame si dze la na Hiob. Ewɔa esia na amewo egbea hã.\nƑe ewo koe Castro, si le Mozambique, xɔ esi dadaa ku. Nya la wu gbɔgblɔ nɛ. Ebia be: “Nukata wòle be wòaku agblẽ mí ɖi?” Togbɔ be dzila siwo vɔ̃a Mawue nyii hã la, etɔtɔ le eɖokui me ale gbegbe. Nukae wòakpɔ wòafa dzi kple susu nɛ? Ekpɔ akɔfafa le Chichewagbe me Biblia aɖe xexlẽ kple eme dzodzro kple foawo me.\nVivivi la, Castro va se egɔme be blibomademade ƒe dome si míenyi tae dadaa ku ɖo ke menye Mawu ƒe numadzɔmadzɔ wɔwɔ aɖekee o. (Romatɔwo 5:12; 6:23) Tsitretsitsi ŋugbedodo si le Biblia me na wòkpɔ akɔfafa gãtɔ elabena eva ka ɖe edzi be tsitretsitsia ana yeagate ŋu akpɔ ye dada ake. (Yohanes 5:28, 29; Dɔwɔwɔwo 24:15) Nublanuitɔe le ƒe ene ko megbe la, fofoa hã ku. Gake fifia Castro te ŋu do dzi geɖe wu le esia me. Egbea eva lɔ̃ Yehowa eye wòle Mawu ƒe subɔsubɔdɔa wɔm nuteƒewɔwɔtɔe. Amesiwo katã nyae la de dzesi dzidzɔ si kpɔm wòle.\nAme geɖe siwo ƒe ame veviwo ku hã kpɔ akɔfafa le Biblia me nyateƒe siwo he akɔfafa vɛ na Castro la ke me. Ame aɖewo siwo to fukpekpe geɖe me le ame vɔ̃ɖiwo ƒe nuwɔna ta biana abe alesi Hiob bia ene be: “Nukaŋuti ame vɔ̃ɖiwo tsia agbe?” (Hiob 21:7) Ne amewo ɖo to se ŋuɖoɖo siwo Mawu na to eƒe Nya la dzi tututu la, wova dzea sii be mɔnu siwo Mawu tsɔ kpɔa nyawo gbɔe la ɖea vi na woa ŋutɔwo vavã.—Petro II, 3:9.\nBarbara, amesi wonyi le United States la, ŋutɔ mekpɔ aʋawɔwɔ ƒe ŋɔdzinuwo teƒe kpɔ o. Gake ɣeyiɣi si me dukɔ geɖewo nɔ aʋa wɔm mee wòtsi le. Wogblɔa aʋawɔwɔ me ŋutasẽnuwɔwɔ ŋu nya gbesiagbe le nyadzɔdzɔwo me. Le eƒe nusɔsrɔ̃ me le suku la, alesi nuwo dzɔ le ŋutinya me le mɔ si màbu do ŋgɔ o nu la wɔ mo yaa nɛ ŋutɔ. Nuka gbɔe wòtso? Ðe Mawu tsɔ ɖe le nusiwo nɔ dzɔdzɔm mea? Exɔe se be Mawu li, gake mebui be Mawu tsɔ ɖe le eme o.\nKe hã Barbara ƒe nukpɔsusu le agbe ŋu va trɔ vivivi esi wòva nɔ ha dem kple Yehowa Ðasefowo. Eɖo to wo hesrɔ̃ Biblia kpli wo. Ede woƒe kpekpewo le Fiaɖuƒe Akpata me. Ede woƒe takpekpe gãwo dometɔ ɖeka gɔ̃ hã. Gawu la, ede dzesii be ne yebia nyawo la, Ðasefo bubuwo ƒe nukpɔsusuawo metoa vovo tsoa wo nɔewo tɔ gbɔ o. Ke boŋ nya ɖekae Ðasefoawo gblɔna elabena Biblia dzie wotu woƒe nukpɔsusu ɖo.\nÐasefoawo hea susu yia kpeɖodzinyawo dzi le Biblia me be Satana Abosam, si nye xexeame dziɖulae le ŋusẽ kpɔm ɖe xexeame dzi, eye xexeame ɖea eƒe gbɔgbɔ fiana. (Yohanes 14:30; Korintotɔwo II, 4:4; Efesotɔwo 2:1-3; Yohanes I, 5:19) Woɖe nu me na Barbara be wogblɔ nudzɔdzɔ siwo wɔ mo yaa nɛ la ŋu nya ɖi le Biblia me. (Daniel, ta 2, 7, kple 8) Mawu gblɔ wo ɖi elabena ŋutete le esi be wòanya etsɔme ne elɔ̃. Mawue he nudzɔdzɔ mawo dometɔ aɖewo vɛ. Ke ɖeko wòɖe mɔ le bubuwo ŋu wodzɔ. Ðasefoawo ɖee fia Barbara be Biblia gagblɔ nudzɔdzɔ nyuiwo kple nudzɔdzɔ vɔ̃wo siaa ŋu nya ɖi le míaƒe ŋkekea me eye wòfia gɔmesese si le wo ŋu hã. (Mateo 24:3-14) Wofia Biblia ƒe ŋugbedodowo ku ɖe xexeme yeye si me dzɔdzɔenyenye axɔ aƒe ɖo eye fukpekpe nu ayi lae.—Petro II, 3:13; Nyaɖeɖefia 21:3, 4.\nVivivi la, Barbara va nɔ egɔme sem be togbɔ be menye Yehowa Mawu gbɔe amegbetɔwo ƒe fukpekpe tso o hã la, mexea mɔ ɖe woƒe dzɔdzɔ nu to amegbetɔwo dzi zizi be woaɖo to ye ne menye woawo ŋutɔ ƒe didie wònye o. (Mose V, 30:19, 20) Mawu wɔ ɖoɖo siwo dzi míato anɔ agbe tegbee le dzidzɔkpɔkpɔ me, gake ele mɔnukpɔkpɔ nam mí fifia be yeakpɔ be míanɔ agbe ɖe yeƒe mɔ dzɔdzɔeawo dzi hã. (Nyaɖeɖefia 14:6, 7) Barbara ɖo tame be yeasrɔ̃ Mawu ƒe nudidiwo ahanɔ agbe ɖe wo nu. Egakpɔ lɔlɔ̃ si ƒomevi Yesu gblɔ be ade dzesi ye yomedzela vavãwo le Yehowa Ðasefowo dome.—Yohanes 13:34, 35.\nWò hã àte ŋu aɖe vi tso ɖoɖo siwo kpe ɖe eŋu me.\nAgbe si Ŋu Gɔmesese Le\nAmesiwo gome wòdze le abe agbe le edzi dzem na wo ene la gɔ̃ hã adi ŋuɖoɖowo na nya siwo ɖea fu na wo. Le kpɔɖeŋu me, ɖekakpui aɖe si le Britain, si ŋkɔe nye Matthew, di vevie be yeanya Mawu vavã la kple tameɖoɖo si le agbe ŋu. Ƒe 17 ye Matthew xɔ esime fofoa ku. Emegbe Matthew xɔ yunivɛsiti ƒe dzeside le haƒoƒo me. Emegbe eva nɔ tofloko si eƒe ŋutilãmenudidi ƒe agbenɔnɔa nye la kpɔm nɔ si dzemee. Eʋu le aƒe va nɔ London eye wòƒo eɖokui ɖe atikevɔ̃ɖiwo zazã, modzakaɖeƒewo dede, ɣletivimefakaka, gbɔgbɔyɔyɔ, Zen Buddhatɔwo ƒe nunya kple xexemenunya bubuwo ƒe nuwɔna me—kple susu be yeakpɔ agbe si naa dzidzeme. Esi dzi ɖe le eƒo la, eƒo koko na Mawu be wòakpe ɖe ye ŋu yeakpɔ nyateƒea.\nŊkeke eve megbe la Matthew do go exɔlɔ̃ xoxo aɖe eye wòka eƒe kuxia ta nɛ. Ŋutsua nye amesi srɔ̃ nu kple Yehowa Ðasefowo. Esi wòtsɔ Timoteo II, 3:1-5 fia Matthew la, alesi Biblia ɖɔ egbexexea ƒe nɔnɔme pɛpɛpɛ la wɔ nuku nɛ. Esi wòxlẽ Todzimawunyaa la, eʋã dzi nɛ. (Mateo, ta 5-7) Gbã la eƒe susu nɔ ewɔm vevevee elabena exlẽ nyati aɖe si ƒo nu tsitre ɖe Yehowa Ðasefowo ŋu, gake mlɔeba la eva tso nya me be yeade kpekpe le Fiaɖuƒe Akpata si tsɔ ɖe egbɔ me.\nNusi Matthew se la do dzidzɔ nɛ eye wòdze Biblia sɔsrɔ̃ gɔme kple hamemegãwo dometɔ ɖeka. Eteƒe medidi o eva kpɔe be nusi srɔ̃m yele lae nye nusi dim yenɔ, si nye gbe si wòdo ɖa na Mawu ƒe ŋuɖoɖo. Eɖe vi nɛ esi wòɖe asi le nuwɔna siwo medzea Yehowa ŋu o la ŋu. Esi wòva nɔ mawuvɔvɔ̃ ƒe nɔnɔme si sɔ tum ɖo la, eʋãe wòwɔ tɔtrɔ va nɔ agbe ɖe Mawu ƒe sededewo nu. Matthew va de dzesii be gɔmesese le agbenɔnɔ alea ŋu.—Nyagblɔla 12:13.\nMenye nuɖoɖie wònye be Matthew kple ame bubu siwo ŋkɔ míeyɔ le nyati sia me ava kpɔ agbe si naa dzidzeme o. Ke hã wosrɔ̃e be tameɖoɖo si me lɔlɔ̃ le le Yehowa Mawu si na amesiwo katã lɔ̃ faa kple dzidzɔ be yewoawɔ ɖe eƒe sededewo dzi. (Dɔwɔwɔwo 10:34, 35) Tameɖoɖo ma enye agbe mavɔ nɔnɔ le xexe si me aʋawɔwɔ, dɔléle kple dɔwuame maganɔ o—ku gɔ̃ hã maganɔe o. (Yesaya 2:4; 25:6-8; 33:24; Yohanes 3:16) Emae nye nusi dim nèlea? Ne eyae la, ekema àte ŋu agasrɔ̃ nu vevi bubu siwo ana nàkpɔ nusi hea agbenɔnɔ si me dzidzeme le vɛ na ame ne ède kpekpe siwo wotu ɖe Biblia dzi le Yehowa Ðasefowo ƒe Fiaɖuƒe Akpata me. Míetsɔ dzidzɔ le kpewòm be nàwɔe alea.\nTsɔ moveviɖoɖo do gbe ɖa na Mawu, nàyɔ eƒe ŋkɔ ŋutɔŋutɔ\nSrɔ̃ Biblia la kple amesiwo fiaa nusiwo tututu le eme\nYi kpekpewo le Fiaɖuƒe Akpata me\nToliala: Chad Ehlers/Index Stock Photography\nƉoe Ɖe Amewo Ɖoe Ɖe Amewo Alesi Ame Aɖewo Kpɔ Ŋuɖoɖowo\nw03 5/1 axa 4-7


Agbemeŋutinya: Mele Ŋutifafa Me Kple Mawu Kpakple Nɔnye Azɔ | Nusɔsrɔ̃\nMele Ŋutifafa Me Kple Mawu Kpakple Nɔnye Azɔ\nAbe ale si Michiyo Kumagai gblɔe ene\nNƆNYE biam kple dziku be: “Nu ka koŋ tae mègadi be yeasubɔ mía tɔgbuiwo o? Mènyae be woawo tae nèle agbe ɖo oa? Ko màgada akpe aɖeke na wo oa? Aleke wɔ nàtsɔ dekɔnu si mía tɔgbuitɔgbuiwo gblẽ ɖi na mí aƒu gbe nenema? Ne ègbe be yemasubɔ mía tɔgbuiawo oa, ke èle gbɔgblɔm be míaƒe subɔsubɔa nye bometsinu.” Esi Dada gblɔ nya siawo vɔ ko la, eto avi.\nƔleti aɖewo do ŋgɔ na nudzɔdzɔ sia la, Yehowa Ðasefowo do Biblia sɔsrɔ̃ ɖe Dada gbɔ. Medi be yeasrɔ̃ nua o, gake be wòade bubu wo ŋu ta la, ewɔ ɖoɖo be woasrɔ̃e kplim boŋ. Ke fifia edo dziku ɖe ŋunye, evɔ mewɔ esia ɖe ŋunye kpɔ o, elabe mebɔbɔa ɖokuinye heɖoa toe ɣesiaɣi. Gake nyemate ŋu aɖo toe le nya sia ya me o le esi medi be mado dzidzɔ na Yehowa ta. Menɔ bɔbɔe nam kura o, gake Yehowa do ŋusẽm.\nMESRƆ̃ NU TSO YEHOWA ŊU\nBuddhatɔwoe míaƒe ƒomea nye abe Japantɔ akpa gãtɔ ke ene. Gake esi Yehowa Ðasefowo srɔ̃ nu kplim ɣleti eve pɛ ko la, meva ka ɖe Biblia dzi be enye nyateƒe. Esi mesrɔ̃e be Fofo aɖe le asinye le dziƒo la, medi vevie be manya eyama nyuie. Le gɔmedzedzea la, nye kple Dada míeɖoa dze tso nu siwo srɔ̃m menɔ ŋu dzidzɔtɔe. Eye medze kpekpeawo dede gɔme le Fiaɖuƒe Akpata me le Kwasiɖagbewo. Esi mesrɔ̃ nua yi ŋgɔ vie la, megblɔ na Dada be nyemagate ŋu akpɔ gome le Buddhatɔwo ƒe kɔnuwo me o. Eƒe mo trɔ enumake. Egblɔ kple vevesese be, “Ŋukpe blibo wònye be ƒomea me tɔ aɖe nagbe mía tɔgbuiwo subɔsubɔ.” Ede se nam be madzudzɔ Biblia sɔsrɔ̃ kple kpekpeawo dede. Nye mo koe da tu! Nyemekpɔ mɔ be agblɔ nya sia o. Menye danye si menyae nye esia o.\nPapa hã wɔ ɖeka kple Dada. Mesrɔ̃e le Efesotɔwo ta 6 lia me be Yehowa di be maɖo to dzinyelawo. Medi be manɔ ŋutifafa me kple ƒomea ake, eya ta mebui be ne meɖo to wo la, woawo hã woaɖo tom mlɔeba. Ɣemaɣi menɔ dzadzram ɖo na sukudodokpɔ ŋɔŋlɔ, eya ta melɔ̃ be mawɔ ɖe dzinyelawo ƒe gbe dzi ɣleti etɔ̃. Medo ŋugbe na Yehowa be ne ɣeyiɣi ma nya de ko la, magadze kpekpeawo dede gɔme.\nGake mekui wòɖuɖu! Gbã, mesusui be le ɣleti etɔ̃ megbe la, didi si nɔ menye be masubɔ Yehowa la akpɔtɔ anɔ menye. Gake ɖe nye kplii dome ƒomedodoa me gbɔdzɔ boŋ. Evelia, Papa kple Dada gawɔ avu ŋkubiãtɔe wu be madzudzɔ Yehowa subɔsubɔ kura.\nKPEKPEÐEŊU KPLE TSITRETSIÐEŊU\nMedo go Ðasefo geɖe siwo hã ƒe ƒometɔwo le tsitre tsim ɖe wo ŋu la le Fiaɖuƒe Akpataa me. Woka ɖe edzi nam be Yehowa ado ŋusẽm. (Mateo 10:34-37) Wogblɔ be nye ƒometɔwo ate ŋu ava srɔ̃ nyateƒea ne meyi edzi wɔ nuteƒe na Yehowa. Meɖoe be maɖo ŋu ɖe Yehowa ŋu, eya ta meƒo koko nɛ vevie be wòakpe ɖe ŋunye.\nFifia nye ƒometɔwo va zã ayemɔ bubuwo. Dada ɖea kuku nam vevie be madzudzɔ nua sɔsrɔ̃, eye wòdea ŋugble kplim. Zi geɖe la, ɖeko meɖoa asi nu. Ne mebe make nu la, glãka ko míayi hehe ge le esi mía dometɔ ɖe sia ɖe bu be ye tɔe nye dediea ta. Emegbe meva de dzesii be ne ɖe mebua Dada ƒe seselelãme kple dzixɔsewo ŋu la, anye ne nuwo aka ɖe eme vie wu. Dzinyelawo ɖoa aƒemedɔ gbogbo aɖe nam ale be nyemagado go o. Ɣeaɖewoɣi kaka magbɔa, wodoa agbo ɖe nunye, alo womekaa nuɖuɖu dana ɖi nam o.\nDada bia amewo be woakpe ɖe ye ŋu ne matrɔ susu. Esamam na nye sukunufiala, gake medze edzi o. Dada kplɔm yi eƒe dɔmemegã gɔ̃ hã gbɔ be wòaƒo nu nam ne makpɔe be sɔlemehawo katã nye tofloko. Eƒoa ka na míaƒe ƒometɔ bubuwo ɖea kuku na wo kple avi be woaxɔ na ye. Esia te ɖe dzinye ŋutɔ. Gake ne meyi kpekpe la, hamemetsitsiwo dea dzi ƒo nam be ne Dada le nu si le dzɔdzɔm gblɔm na ƒometɔwo la, ɖase boŋ ɖim wòle na wo.\nDzinyelawo di be made yunivɛsiti ne makpɔ dɔ gã aɖe awɔ. Gake nyahehe vivivo wɔe be míete ŋu kpɔ ta na nya sia o, eya ta eva hiã be maŋlɔ lɛta geɖewo na wo atsɔ aɖe taɖodzinu si le asinye me na wo. Dzi ku Papa gbe ɖeka ale gbegbe be wògblɔ be, “Ne èsusu be yeate ŋu akpɔ dɔ aɖe awɔa, ke mena wò ètsɔ ɖeka pɛ ko, ne menye nenema oa, àkpɔ ɖokuiwò le agboa godo.” Medo gbe ɖa na Yehowa be wòakpe ɖe ŋunye. Le ŋufɔke tututu esi míenɔ gbeadzi la, nɔvinyɔnu eve bia tso asinye be mava nɔ nu fiam yewo viwo ne yewoanɔ fe xem nam. Gake nu bliboa le dɔme vem na Papa, eya ta megadea nu ŋunye kura o. Dada gblɔ gɔ̃ hã be anyo na ye wu be manye hlɔ̃dola wu be manye Yehowa Ðasefo.\nYehowa kpe ɖe ŋunye meɖɔ nye susu ɖo eye meɖe afɔ nyuitɔ\nƔeaɖewoɣi mebua tame nenye be Yehowa adi be matsi tre ɖe dzinyelawo ŋu alea gbegbe. Eya ta medo gbe ɖa na Yehowa, eye mede ŋugble le nya siwo Biblia gblɔ tso eƒe lɔlɔ̃ ŋu la ŋuti. Ale meva se egɔme be esi dzinyelawo lɔ̃m hetsi dzi ɖe ŋunye tae wole tsitre tsim ɖe ŋunye ɖo. Yehowa kpe ɖe ŋunye meɖɔ nye susu ɖo eye meɖe afɔ nyuitɔ. Azɔ hã, zi ale si mele gome kpɔm le gbeƒãɖeɖedɔa me la, zi nenemae wòle nunye vivim. Meva ɖoe be mazu gbesiagbe mɔɖela.\nEsi nɔvinyɔnu aɖewo se be medi be mawɔ mɔɖeɖedɔa la, woɖo aɖaŋu nam be malala ne dzinyelawo ƒe dzi nadze eme gbɔ. Medo gbe ɖa bia nunya, meku nu me hede ŋugble le susu siwo ta medi be mawɔ mɔɖeɖedɔa ŋu, eye meɖo dze tso eŋu na nɔvi kpɔnuteƒewo. Metso nya me be mawɔ nu si ado dzidzɔ na Yehowa. Mekpɔe be ne melala ɣeyiɣi aɖe hafi dze mɔɖeɖedɔa gɔme gɔ̃ hã la, dzinyelawo atsi tsitre ɖe ŋunye kokoko.\nMedze mɔɖeɖedɔa gɔme esi menɔ sekɛndrisuku (lycée) ƒe xɔ mamlɛa me. Esi mewɔ mɔɖeɖedɔa vie la, medi be mayi aɖawɔ dɔ le nuto siwo me gbeƒãɖelawo hiã le wu. Gake ‘vi menyea mĩ ɖe tɔa ƒe ata dzi wòtsɔa hɛ kpanɛ o,’ eya ta Papa kple Dada gbe be nyemegaʋu le aƒea me o. Esia na melala ʋuu xɔ ƒe 20. Eye mebia be alɔdzedɔwɔƒea naɖom ɖe Japan ƒe anyiehe, afi si gogo nye ƒometɔwo, ale be Dada nagatsi dzi fũu o.\nDzi dzɔm ŋutɔ be mekpe ɖe nye Biblia nusrɔ̃vi geɖe ŋu le afi ma woɖe adzɔgbe xɔ nyɔnyrɔ. Mesrɔ̃ Eŋlisigbe be mate ŋu awɔ geɖe le subɔsubɔdɔa me. Dzo si le mɔɖela vevi eve siwo le míaƒe hamea me la me kple ale si wokpe ɖe ame geɖe ŋu ʋãm medi be nye hã mazu mɔɖela vevi. Ɣemaɣi dada dze dɔ vevie zi eve, eye metrɔ yi aƒe ɖakpɔ edzi. Esia wɔ nuku nɛ, eye eƒe nuwɔwɔ ɖe ŋunye ka ɖe eme vie.\nYEHOWA YRAM GEÐE\nƑe adre megbe la, mɔɖela vevi siwo ŋu meƒo nu tsoe dometɔ ɖeka si ŋkɔe nye Atsushi, ŋlɔ lɔlɔ̃gbalẽ ɖo ɖem. Edi be yeaɖe srɔ̃, eye wòdi be yeanya ne melɔ̃ ye. Ŋutsu kple nyɔnu dome lɔlɔ̃ menɔ menye na Atsushi gbã o, eye nyemebui ɖe eya hã ŋu o. Ɣleti ɖeka megbe la, meɖo agbalẽa ŋu nɛ be adzɔ dzi nam be manyae nyuie. Míeva kpɔe be míaƒe taɖodzinuwo sɔ. Mí katã míedi be míayi ɣeyiɣiawo katã ƒe subɔsubɔdɔa dzi, eye míelɔ̃ faa be míawɔ dɔ sia dɔ si wode mía si. Eya ta emegbe míeɖe mía nɔewo. Dzi dzɔm ŋutɔ be Papa, Dada kple ƒometɔ bubuwo va míaƒe srɔ̃ɖeƒea.\nLe esia megbe kpuie esi míekpɔtɔ nɔ mɔɖeɖedɔ wɔm la, woɖo Atsushi nutome sue dzikpɔla teƒenɔla. Emegbe mí ame evea míezu mɔɖela veviwo eye eyome woɖo srɔ̃nye nutome sue dzikpɔla. Esi míesubɔ hame siwo katã le míaƒe nutome suea me zi gbãtɔ teti ko la, alɔdzedɔwɔƒea ƒo ka na mí. Wobia mí nenye be míalɔ̃ aʋu ayi Nepal aɖawɔ dzikpɔkpɔdɔa le afi ma.\nSubɔsubɔ le dukɔ vovovo me na mesrɔ̃ nu geɖe tso Yehowa ŋu\nMetsi dzi ɖe ale si dzinyelawo awɔ nui ne wose be meʋu yina didiƒe ŋu. Ewɔ nuku nam be esi meƒo ka na Papa la, egblɔ be, “Teƒe nyui aɖee nye ema nèyina.” Kwasiɖa ɖeka do ŋgɔ la, Papa xɔlɔ̃ aɖe na agbalẽ aɖe si ku ɖe Nepal ŋuti lae, eye Papa gblɔ le eɖokui me be anye teƒe nyui aɖe si yeate ŋu aɖi tsa ayi.\nMíekpɔ dzidzɔ ŋutɔ esime míenɔ Nepaltɔ siwo doa vivi ɖe ame ŋu dome. Emegbe wotsɔ Bangladesh hã kpe ɖe míaƒe nutome suea ŋu. Togbɔ be ete ɖe Nepal ŋu hã la, afi ma to vovo kura. Míekpɔ nu vovovowo teƒe le míaƒe subɔsubɔdɔa me. Ƒe atɔ̃ megbe la, wogbugbɔ ɖo mí ɖe Japan afi si míekpɔtɔ le dzikpɔkpɔdɔa wɔm le.\nMesrɔ̃ nu geɖe tso Yehowa ŋu esime míenɔ subɔsubɔm le Japan, Nepal kple Bangladesh. Dukɔ siawo ƒe dekɔnu, nɔnɔme kple agbenɔnɔ to vovo tso wo nɔewo gbɔ. Ame sia ame le etɔxɛ. Mekpɔ ale si Yehowa léa be na ame ɖe sia ɖe, xɔnɛ alɔeve, kpena ɖe eŋu heyranɛ la teƒe.\nNyemate ŋu ada akpe na Yehowa avɔ gbeɖe o. Eʋu mɔ nam meva dze sii hele eƒe dɔ wɔm eye wòna srɔ̃ŋutsu Kristotɔ gbati aɖem. Mawu kpe ɖe ŋunye mewɔ tiatia nyuiwo le agbe me, eye fifia kadodo nyui le nye kplii kpakple nye ƒometɔwo hã dome. Yehowa ve nunye be nye kple Dada míegava zu xɔlɔ̃ veviwo. Dzi le dzɔyem be mele ŋutifafa me kple Mawu kpakple nɔnye azɔ.\nMíekpɔ dzidzɔ ŋutɔ le nutome sue dzi kpɔkpɔ dɔa me


Nu Ka Ŋue Se Ðe Mɔ Ðo Le Sabat Dzi? | Yesu Ƒe Agbemeŋutinya\nNu Ka Ŋue Se Ðe Mɔ Ðo Le Sabat Dzi?\nEYƆ DƆ ŊUTSU AÐE ƑE ASI LE SABAT DZI\nLe Sabat bubu dzi la, Yesu yi ƒuƒoƒe aɖe si anya nɔ Galilea. Ekpɔ ŋutsu aɖe si ƒe nuɖusi titi lé la le afi ma. (Luka 6:6) Agbalẽfialawo kple Farisitɔwo le ŋku lém ɖe Yesu ŋu tututu. Nu ka tae? Nu si nɔ susu me na wo la dze ƒãa esi wobiae be: “Ðe se ɖe mɔ be woada dɔ le Sabat dzia?”—Mateo 12:10.\nYudatɔwo ƒe subɔsubɔhakplɔlawo xɔe se be ne ame ƒe agbe ɖo afɔku me ko hafi wòle se nu be woada gbe le eŋu le Sabat dzi. Eya ta le kpɔɖeŋu me, se meɖe mɔ be ne ame ŋe la, woablae nɛ alo ne wòɖɔ li la, woahee nɛ le Sabat dzi o, elabena eƒe agbe meɖo afɔku me o. Eme kɔ ƒãa be menye ɖe agbalẽfialawo kple Farisitɔwo le gbe biam Yesu le esi wotsɔ ɖe le eme na ŋutsu nublanuitɔ sia si le fu kpem la ta o. Mɔnu ko dim wole le Yesu ŋu be yewoabu fɔe.\nGake Yesu nya susu totro si le wo si. Enya be woƒe susu ku ɖe nu si Sabat ƒe sea bia, si nye be womegawɔ dɔ le ŋkeke ma dzi o ŋu la gbɔ eme eye mesɔ ɖe Ŋɔŋlɔawo nu o. (2 Mose 20:8-10) Woƒo nu tsi tre ɖe eƒe dɔ nyuiwo wɔwɔ ŋu madzemadzee alea kpɔ va yi. Azɔ le ameawo katã ŋkume la, Yesu wɔ nu si aku dzi na Farisitɔwo esi wògblɔ na ŋutsu si ƒe asi titi lé la be: “Tso nàva titina.”—Marko 3:3.\nYesu trɔ ɖe agbalẽfialawo kple Farisitɔwo ŋu hegblɔ be: “Ne alẽ ɖeka le mia dometɔ aɖe si eye wòge ɖe do me le Sabat dzi la, mado asi ɖa aɖee ado goe oa?” (Mateo 12:11) Esi alẽ nye nu si me wokpɔa ga le ta la, womagblẽe ɖe doa me ŋu nake ɖe edzi o; ɖewohĩ kaka ŋu nake la, aku eye esia agblẽ nu le wo ŋu. Azɔ hã, Ŋɔŋlɔawo gblɔ be: “Ame dzɔdzɔe léa be na eƒe aƒemelãwo.”—Lododowo 12:10.\nAzɔ Yesu wɔ nuwo tsɔtsɔ sɔ kple wo nɔewo si me susu le ŋu dɔ esi wògblɔ be: “Azɔ ɖe amegbetɔ mexɔ asi sãsãsã wu alẽ oa? Eya ta se ɖe mɔ be woawɔ nu nyui le Sabat dzi.” (Mateo 12:12) Ekema ne Yesu da gbe le ŋutsua ŋu la, manye Sabat la dzi dada o. Subɔsubɔhakplɔlawo mete ŋu kpɔ nya aɖeke tsɔ ɖo eƒe nya sia si me susu le si ɖe veveseseɖeamenu fia la ŋu o. Ðeko wozi ɖoɖoe.\nYesu tsa ŋku le wo dzi godoo kple dziku hexa nu le woƒe nuŋububu totroa ta. Azɔ egblɔ na ŋutsua be: “Mlo asi.” (Mateo 12:13) Esi ŋutsua mlo eƒe asi si titia lé la, asia ɖɔ ɖo. Dzi dzɔ ŋutsua, gake aleke ame siwo nɔ agbagba dzem be yewoatre mɔ̃ na Yesu la wɔ nui?\nLe esi teƒe be Farisitɔ siawo nakpɔ dzidzɔ be amea ƒe asi ɖɔ ɖo la, wodo go enumake eye “wo kple Herodes habɔbɔ me nɔlawo wode adaŋu ɖe [Yesu ŋu], ne woawui.” (Marko 3:6) Edze ƒãa be subɔsubɔha si woyɔna be Zadukitɔwo hã le dunyahehabɔbɔ sia me. Zadukitɔwo kple Farisitɔwo menyina hafi o, gake fifia ya wova wɔ ɖeka tsi tsitre ɖe Yesu ŋu.\nNu kae dzɔ si wɔe be Yudatɔwo ƒe subɔsubɔhakplɔlawo tsi tsitre ɖe Yesu ŋu?\nSusu totro kae nɔ Yudatɔwo ƒe subɔsubɔhakplɔlawo si ku ɖe Sabat ƒe sea ŋu?\nAleke Yesu klo nu le susu totro siwo nɔ wo si ku ɖe Sabat la ŋu dzi aɖaŋutɔe?


Aleke Mawɔ Aɖu Dzimaɖitsitsi Dzi? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kannada Kazakh Kazakh (Arabic) Kikaonde Kikuyu Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tsonga Turkish Turkmen Tzotzil Ukrainian Umbundu Uzbek Uzbek (Roman) Venezuela Tokunɔgbe Vietnamese Waray-Waray Xhosa Yoruba Zulu\nNu kae nana nètsia dzimaɖi?\nÐe wògblẽ ɣesiaɣi be woatsi dzimaɖia?\nÐe nya siwo gbɔna sɔ kple ale si nèsena le ɖokuiwò me ɣeaɖewoɣia?\n“Mebiaa ɖokuinye ɣesiaɣi be: ‘Ke ne . . . ?’ ‘Ke ne míedze ʋufɔku ɖe?’ ‘Ke ne míaƒe yameʋua ge ɖe?’ Metsia dzimaɖi le nu siwo ŋu ame akpa gãtɔ matsi dzi ɖo boo o la ŋu.”—Charles.\n“Metsia dzodzodzoe ɣeawokatãɣi, ɖeko wòle abe kusie metsɔ le tɔme dem ene. Metsɔ ta ƒo ati kple kpe, gake gbeɖegbeɖea koe!”—Anna.\n“Ne amewo gblɔ nam be gbɔnye nyo ŋutɔ be megakpɔtɔ le suku dem la, megblɔna na ɖokuinye be, ‘Womenya ale si gbegbe sukudede tim o tae!’”—Daniel.\n“Ewɔna nam ɣesiaɣi be agba kpekpe aɖe le ta nam. Metsia dzodzodzoe ɖe nu si agadzɔ kplɔe ɖo alo nu bubu si wògahiã be mawɔ la ŋu ɣesiaɣi.”—Laura.\nNyateƒenya: Míele ɣeyiɣi siwo Biblia yɔ be “ɣeyiɣi sesẽ siwo me nɔnɔ asesẽ” la me. (2 Timoteo 3:1) Le ema ta sɔhɛwo hã ate ŋu atsi dzimaɖi abe ame tsitsiwo ke ene.\nŊuɖoɖoae nye, ao. Le nyateƒe me la, Biblia gblɔ be esɔ be míatsi dzi ɖe ale si míawɔ adze míaƒe ame veviwo ŋu la ŋuti.—1 Korintotɔwo 7:32-34; 2 Korintotɔwo 11:28.\nEye le go bubu me hã la, dzimaɖitsitsi tea ŋu ʋãa ame wòtsona ɖe dɔ ŋu. Le kpɔɖeŋu me, tsɔe be èle dodokpɔ aɖe wɔ ge le kwasiɖa si gbɔna me. Dzimaɖitsitsi ate ŋu aʋã wò nàsrɔ̃ nu le kwasiɖa sia me—eye esia ate ŋu akpe ɖe ŋuwò nàwɔ dɔ nyuie le dodokpɔa me!\nDzimaɖitsitsi aɖe si nu ate ŋu akpe ɖe ŋuwò nànɔ ŋudzɔ ɖe afɔku ŋu. Sɔhɛ aɖe si ŋkɔe nye Serena gblɔ be: “Àte ŋu atsi dzimaɖi vevie, elabena ènyae be nu si wɔ ge yeyina la menyo o eye ehiã be yeatrɔ ale be yeƒe dzitsinya magaɖe fu na ye o.—Tsɔe sɔ kple Yakobo 5:14.\nNyateƒenya: Dzimaɖitsitsi ate ŋu aɖe vi na wò—ne eʋã wò nèwɔ nu nyui.\nGake ne dzimaɖitsitsi na be nu madeamedziwo ŋu ko nèbuna ya ɖe?\nDzimaɖitsitsi ate ŋu ana nàse le ɖokuiwò me abe ame si bu mɔ ene, gake ame aɖe si bua nuwo ŋu nyuie ate ŋu akpe ɖe ŋuwò nàɖu kuxi sia dzi\nKpɔɖeŋu: Richard si xɔ ƒe 19 la gblɔ be: “Metsia dzodzodzoe ne mebu ale si nɔnɔme madeamedziwo ate ŋu anyra ɖe edzi la ŋu. Menɔa nɔnɔmea ŋu bum ʋuu kaka ɖeko wònana meva tsia dzimaɖi vevie.”\nBiblia gblɔ be: “Dzi fatu naa agbe ametia.” (Lododowo 14:30) Le go aɖewo me la, dzimaɖitsitsi ate ŋu ahe lãmesẽkuxiwo ava ame dzi. Lãmesẽkuxi siawo dometɔ aɖewo ate ŋu anye taɖuame, motrɔame, dɔmeɖui kple dzi ƒe tsotso kabakaba.\nNu kae nàte ŋu awɔ ne edze abe dzimaɖitsitsi le nu gblẽm le ŋuwò ene?\nBu eŋu kpɔ nenye be wò dzimaɖitsitsia sɔ mahã. “Esɔ be ame natsi dzi ɖe eƒe dɔwo ŋu ya, gake dzimaɖitsitsi fũu menyo o. Dzimaɖitsitsi ɖoa ŋku nya si amewo gblɔna be, Ðeko dzimaɖitsitsi le abe zikpui si trona le teƒe ɖeka la dzi nɔnɔ ene, dzi nam. Ana nàtsi dzodzodzoe gake maɖe vi aɖeke na wò o.”—Katherine.\nBiblia gblɔ be: “Mia dometɔ kae li, si ne ele dzimaɖi tsim la, wòate ŋu atsɔ abɔklugui ɖeka akpe ɖe eƒe agbenɔƒe ŋu?”—Mateo 6:27.\nNu si nya sia fia: Ne dzimaɖitsitsi mena nèkpɔ ta na wò kuxiwo o la, ke ɖeko wòana wò kuxiwo nado gã ɖe edzi alo eya ŋutɔ hã nazu kuxi na wò.\nTsi dzi ɖe ŋkeke ɖe sia ɖe ƒe kuxiwo ko ŋu. “Bu nuwo ŋu nyuie. Ðe nu si ŋu nètsi dzi ɖo la aganɔ vevie na wò nenema le etsɔ si gbɔna, ɣleti si gbɔna, ƒe si gbɔna alo ƒe atɔ̃ siwo gbɔna mea?”—Anthony.\nBiblia gblɔ be: “Migatsi dzimaɖi gbeɖe le etsɔ si gbɔna ŋu o, elabena etsɔ si gbɔna la kple eya ŋutɔ ƒe dzimaɖitsitsiwoe. Ŋkeke ɖe sia ɖe ƒe kuxiwo sɔ gbɔ nɛ.”—Mateo 6:34.\nNu si nya sia fia: Masɔ be nàtsɔ etsɔ si gbɔna la ƒe kuxiwo ado agba na ɖokuiwò egbea o; ɖewohĩ nu siawo dometɔ aɖewo kura gɔ̃ hã madzɔ o.\nSrɔ̃ ale si nànɔ te ɖe nɔnɔme siwo ŋu màte ŋu awɔ naneke le o la nu. “Nu nyuitɔ si nàte ŋu awɔe nye be nàdzra ɖo ɖe nɔnɔmeawo ŋu do ŋgɔ ale si wòanya wɔe, gake lɔ̃ ɖe edzi be nanewo li siwo ŋu yemate ŋu awɔ naneke le o.”—Robert.\nBiblia gblɔ be: “Dziɖuɖu le duɖimekeke me mele afɔ ɖeablɛ me ɣesiaɣi o, . . . eye dzidzedzekpɔkpɔ mele sidzedze me ɣesiaɣi o, elabena azãgbe kple nuɖiɖeame li na wo katã.”—Nyagblɔla 9:11.\nNu si nya sia fia: Ɣeaɖewoɣi la, màte ŋu atrɔ nɔnɔme si me nèle la o, gake àte ŋu atrɔ ale si nèbua nɔnɔmea ya.\nDa sɔ le ale si nèbua wò nɔnɔmea me. “Meva de dzesii be ele be mabu nɔnɔme bliboa ŋu ke menye be maɖe mɔ nu suesue siwo ku ɖe eŋu la nana matsi dzimaɖi o. Ele be manya nu siwo hiã vevie wu, eye mazã nye ŋusẽ ɖe nu siawo boŋ ŋu.”—Alexis.\nBiblia gblɔ be: ‘Mikpɔ nu siwo le vevie wu la adze sii.’—Filipitɔwo 1:10.\nNu si nya sia fia: Menɔa bɔbɔe be dzimaɖitsitsi naɖu ame siwo si susu nyui nɔna ku ɖe woƒe dzimaɖitsitsiwo ŋu la dzi o.\nƑo nu tso eŋu na ame aɖe. “Esi mexɔ abe ƒe wuiɖekɛ ene la, metsia dzi vevie hafi gbɔna tso suku, eye menɔa vɔvɔ̃m le ale si nuwo anɔ le suku le ŋufɔke la ŋu. Papa kple dada ɖoa tom vevie ne mele nye dzimenyawo gblɔm na wo. Dzi dzɔm ŋutɔ be papa kple dada li nam. Mate ŋu aka ɖe wo dzi ahagblɔ nye dzimenyawo na wo faa. Enana menɔa te ɖe ŋkeke si kplɔe ɖo la ƒe nɔnɔmewo nu.”—Marilyn.\nBiblia gblɔ be: “Nuxaxa le dzi me ɖe wòtea ame ƒe dzi ɖe anyi, ke nya nyui nana dzi kpɔa dzidzɔ.”—Lododowo 12:25.\nNu si nya sia fia: Dziwòla alo xɔ̃wò aɖe ate ŋu aɖo aɖaŋu siwo akpe ɖe ŋuwò be wò dzimaɖitsitsiwo dzi naɖe akpɔtɔ la na wò.\nDo gbe ɖa. “Ne mekɔ gbe dzi do gbe ɖa eye nye ŋutɔ mele nye gbe sem la, ekpena ɖe ŋunye. Enana meɖea nu si ŋu metsi dzimaɖi ɖo la gblɔna le esi wòanɔ susu me nam teƒe. Enana mekpɔnɛ hã be Yehowa lolo wu nye dzimaɖitsitsiwo.”—Laura.\nBiblia gblɔ be: ‘Midro miaƒe dzimaɖitsitsiwo katã ɖe Mawu dzi, elabena eléa be na mi.’—1 Petro 5:7.\nNu si nya sia fia: Menye mɔ si dzi nàto akpɔ wò kuxiwo gbɔ koe gbedodoɖa nye o. Enye dzeɖoɖo ŋutɔŋutɔ kple Yehowa Mawu si do ŋugbe be: “Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò.”—Yesaya 41:10.\nNe Wò Dzimaɖitsitsia Nu Sẽ\nSɔhɛ aɖewo tsia dzimaɖi atraɖii. Le kpɔɖeŋu me, sɔhɛ aɖe si ŋkɔe nye Jenna gblɔ be: “Dzimaɖitsitsi wɔe be ta ɖuam enuenu, nye susu meganɔa nu ŋu o, medɔa alɔ̃ ɣeaɖewoɣi ŋkeke geɖe eye ɣebubuɣiwo hã nyemetea ŋu dɔa alɔ̃ o ŋkeke geɖe, ɣeaɖewoɣia nyemetea ŋu ɖua nu kura o, eye ɣebubuɣiwo hã meɖua nu zã—metsia dzodzodzoe ɣesiaɣi. Kuxi suewo dzena nam abe kuxi gãwoe wonye ene.”\nNe wò dzimaɖitsitsia nu sẽ alo enu gbe tsotso la, anyo be nàkpɔ ɖɔkta. Nu sia tututue Jenna wɔ. Egblɔ be: “Esi mekpɔ ɖɔkta vɔ megbe la, mete ŋu va le ta kpɔm na ɖokuinye eye metea ɖua nye dzimaɖitsitsia dzi.”\n“Ne nu te ɖe dzinye la, medoa gbe ɖa gblɔa nye dzimenyawo na Yehowa. Esia nana medɔa alɔ̃ nyuie le zã me, elabe menyae be nye kuxiawo le Yehowa si me, eye afi mae nye teƒe nyuitɔ si wòle be matsɔ nye agbe kple nye dzimaɖitsitsiwo ada ɖo.”—Carissa.\n“Mebiaa ɖokuinye ɣesiaɣi be, ‘Nu ka tae wòle be matsi dzi ɖe nu siwo ŋu nyemate ŋu awɔ naneke le fifia alo gbeɖe o la ŋu?’ Mebua nya si Yesu gblɔ le Mateo 6:27 la ŋu. Esia kpena ɖe ŋunye meɖoa ŋu ɖe Yehowa ŋu eye mewɔna ɖe eƒe aɖaŋuɖoɖowo dzi.”—Samantha.\nƉoe Ɖe Amewo Ɖoe Ɖe Amewo Aleke Mawɔ Aɖu Dzimaɖitsitsi Dzi?


UDHR: Ewe/Eve - Universal Declaration of Human Rights\nEle be amesiame nakpɔ gome le ablɔɖevinyenye ƒe ɖoɖo siwo katã le Kpeɖodzinya la me me. Woawɔ ɖoɖo siawo dzi vovototodeameme manɔmetɔe ɖe eƒe dzɔtsoƒe, ŋutigbalẽ ƒe amadede, ŋutsu alo nyɔnuyenye, gbegbɔgblɔ, xɔsehamenɔnɔ, dunyahehamenɔnɔ, ame ƒe susu ƒe vovototo, ɖevinyenye alo ɖoƒe tɔxɛ aɖeke ta o.\nWomawɔ funyafunya ame, asẽ tame le eŋu, awɔ hlɔ̃nu aɖeke ɖe eŋu, ahe to nɛ ahaɖi gbɔ̃e o.\nAmewo katã sɔ le se la dziwɔwɔ me eye wo katã akpɔ gome le se la ƒe wo taʋiʋli me vovototomanɔmee.\nWomalé ame aɖeke akpasesẽtɔe, azi edzi ɖe gaxɔme, alo anyae le dukɔa me ɖe adzemadze dzi o.\nAme aɖeke mekpɔ mɔ atsɔ sesẽ ade nu ame bubu ƒe adzamegbenɔnya, eƒe ƒomenya, alo aƒemegbenɔnya me o. Ame aɖeke mekpɔ mɔ ato mɔ aɖeke dzi anya nu tso ame aɖe kple ame bubuwo dome kadodonyawo ŋuti o. Nenema ke ame aɖeke mekpɔ mɔ aƒo ɖi ame bubu ŋkɔ alo agblẽ eŋu o. Se la ɖe mɔ be ame aɖe si ŋu woaɖe afɔ sia ƒomevi ɖo la, naʋli eɖokui ta faa se la ŋudɔwɔwɔ me.\nWomatsɔ akpasesẽ axɔ dukɔmevinyenye le ame aɖeke si o, eye womaxe mɔ na ame aɖeke si di be yeatrɔ azu dukɔ bubu me tɔ la o.\nMɔnukpɔkpɔ li na ŋutsu kple nyɔnu siwo tsi nyuie ate ŋu aɖe srɔ̃ la si be woaɖe amesi nyo na wo la, ado ƒome. Dzɔtsoƒe, dzrovinyenye alo subɔsubɔ manye mɔxenu o. Mɔnukpɔkpɔ sɔsɔe li na wo be woaɖe wo nɔewo. Nenema ke woagate ŋu agbe wo nɔewo hã faa.\nWomatsɔ akpasesẽ axɔ ame aɖeke ƒe nunɔamesi si le esi la o.\nAmesiame kpɔ mɔ abu tame le eɖokui si le ablɔɖe me, awɔ eƒe dzitsinya ŋudɔ abe alesi wòlɔ̃ ene eye wòasubɔ le mɔ si dze eŋu la nu. Ablɔɖemɔnu sia gɔmee nye be ame aɖe ate ŋu agbe nu ɖa tso eƒe xɔse gbɔ eye wòagasubɔ nu bubu si wòlɔ̃ faa. Nenema ke wòkpɔ mɔ anɔ eɖokui si ko alo abɔ ha kple ame bubuwo le subɔsubɔhawo me. Afia nu tso nusi wòsubɔna la ŋuti le adzame alo gaglãgbe to mɔ ɖesiaɖe nu mɔxexe manɔmee.\nAmesiame kpɔ mɔ abu tame le eɖokui si eye wòaɖe eƒe susu agblɔ faa mɔxexe manɔmee. Mɔnukpɔkpɔ sia lɔ susuwɔwɔ le ame ɖokuisi le ablɔɖe me ɖe eme. Esia gɔmee nye be ame aɖeke mekpɔ mɔ ado akplamatsee le wɔna sia me o. Egalɔ mɔnu si wòato ase nya tso ame bubuwo gbɔ kple alesi wòana nyanya ame bubuwo hekpe ɖe susu siwo do go tso nyagbeƒãɖeɖe ɖesiaɖe ƒomevi me kaka me. Le wɔna siawo me la, liƒowo kura gɔ̃ hã manye mɔxenu o.\nMɔnukpɔkpɔ li na dukɔmevi ɖesiaɖe sɔsɔe be woakpɔ gome le kpekpeɖeŋu siwo keŋ dziɖuɖu nana dukɔmeviwo katã la xɔxɔ me.\nDziɖuɖu ɖesiaɖe ƒe ŋusẽ ƒe sɔti le eƒe dukɔmeviwo sime. Woaɖe ŋusẽ sia afia le xeyixi tɔxɛwo dzi to ametiakɔdada siwo wowɔna le ɖoɖo nyui me. Le akɔdada siawo me la, dukɔmevi siwo katã dze ada akɔ la, ade nu aɖaka me le adzame alo to akɔdada mɔnu bubu aɖe si dzi woda asi ɖo ŋudɔwɔwɔ me.\nHadomegbenɔnɔ kple dedienɔnɔ ƒe gomekpɔkpɔ li na dukɔmevi ɖesiaɖe. Ehiã be dukɔmevi ɖesiaɖe nakpɔ esia ade dzesii kɔtɛe to nunyanya tso eƒe dukɔ la ƒe ɖekawɔwɔ kadodo kple gbetadukɔwo ŋuti. Nenema ke wogahiãe hã be wòanya nu tso kpekpeɖeŋu siwo eƒe dukɔ la xɔna tso dukɔ bubuwo gbɔ le ga, hadomegbenɔnya kple dekɔnunyawo gome hena eya abe dumevi ene kple ehati bubuawo ƒe bubu kple tutuɖo si le vevie ŋutɔ la ŋuti.\nFetu nyui xɔxɔ ƒe mɔnukpɔkpɔ li na amesiame. Esia awɔe be dɔwɔla la nate ŋu akpɔ eya ŋutɔ, srɔ̃a kple viawo dzi dzidzemetɔe abe alesi wodze amegbetɔ be wòano agbe ŋudzedzekpɔtɔe la ene. Eye ne ehiã kura hã la woado alɔe abe hadomegbenɔnɔ ƒe viɖe ene.\nAgbenɔnɔ dzidzemetɔe ƒe mɔnukpɔkpɔ li na amesiame bena eƒe lãme nanɔ sesĩe, eya ŋutɔ, srɔ̃a kple viawo nanɔ dedie to nuɖuɖu, nutata, xɔtutu, atikenya, kple kpekpeɖeŋunana bubu ƒomevi siwo hiã le hadomegbenɔnɔ me la xɔxɔ me. Ne dɔwɔna mele ame aɖe si o la, mɔukpɔkpɔ li nɛ be ne edze dɔ alo zu wɔametɔ, srɔ̃a ku alo wotsi heku amegã alo nyagã loo alo afɔku aɖe dzɔ ɖe edzi si awɔe be magate ŋu awɔ naneke le eɖokui si o hã la, woakpɔ kpekpeɖeŋu.\nEle be hehenana amewo ƒe taɖodzinu nanye be woatu amegbetɔ ɖesiaɖe ɖo hena eƒe amezuzu blibo. Ele hã be amegbetɔƒomea, ƒe dzidzemekpɔkpɔ kple eƒe ablɔɖemenɔnɔ ƒe gɔmeɖokpe nakpɔ ŋgɔyiyi to bubudede gɔmeɖokpe sia ŋu me. Esia ahe nugɔmesese, dzidodo kple xɔlɔ̃wɔwɔ ade dukɔwo, gbegbɔgblɔwo kple xɔseha vovovoawo katã dome. Esia ana be Xexeme Dukɔ Ƒoƒuawo ƒe Habɔbɔ ƒe nuwɔnawo nahe ŋutifafa va xexeame godoo.\nGbesiagbegbenɔnɔ ƒe gomekpɔkpɔ li na amesiame. Esia gɔmee nye bena, mɔnukpɔkpɔ li na amesiame be woakpɔ gome le viɖe siwo hã dona tso dzɔdzɔmenuwo ŋuti nunya kple aɖanudɔwɔnawo me.\nMɔnukpɔkpɔ li be woaʋli ame aɖe ƒe nutovɛ ta to se ŋudɔwɔwɔ me. Nutovɛ sia ate ŋu anye agbalẽŋɔŋlɔ, hakpakpa alo aɖaŋu nu bubu ɖesiaɖe ƒomevi si nye ame la ƒe asinudɔwɔwɔ si ŋuti tɔnyenye le nɛ.\nEle na amesiame be le eƒe mɔnukpɔkpɔ kple ablɔɖevinyenye ŋuti dɔwɔwɔwo me la, wòanye amesi awɔ ɖe ɖoɖo siwo dzaa dzi sea da asi ɖo la dzi hena sidzedze kple bubudede ame bubuwo ƒe gomekpɔkpɔwo kple ablɔɖemenɔnɔ si hea agbe nyui nɔnɔ, tomefafa kple dzidzeme sɔ gbɔ fũu vɛ, le ameha siwo dome sɔsɔminasɔe ƒe wɔnawo ƒo ke ɖe to nyuie le.\nMele be ame aɖeke naɖe naneke si le Kpeɖodzinya sia me la gɔme abe dukɔ ɖeka aɖe koŋ tɔ wònye ene o. Medze be ameha alo ame ɖeka aɖeke natsɔe abe mɔnukpɔkpɔ ene awɔ wɔna aɖe alo aɖe afɔ aɖe si agblẽ nu le gomekpɔkpɔ kple ablɔɖemɔnu siwo woxlẽ fia le Kpeɖodzinya sia me la ŋuti o.\nEwe, pronounced "ay-way" or "ay-vay", is spoken on the southern coast of West Africa between the Volta River in Ghana and the Mono River in Togo. There are about 1.5 million speakers in each country. The number of speakers largely exceeds 3 million including second language users. Ewe belongs to the Kwa subgroup of the Niger-Congo family. The English word "voodoo" is of Ewe origin. It is an official literary language in Ghana, used for primary and secondary education and wider communication. In Togo it is a national language and in Southern Togo it is the predominant one.


Ðe Woŋlɔ Biblia Be Woase Egɔme\nGBE BUBU Acholi Afrikaans Albanian Amharic Arabic Armenian Aymara Baoule Batak (Toba) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hausa Hebrew Hiligaynon Hiri Motu Hmong (Ɣi) Hungarian Iban Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Mambwe-Lungu Maya Mazatec (Huautla) Mizo Moore Myanmar Nahuatl (Guerrero) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nNyateƒee wònye be Biblia tsi ŋutɔ. Ƒe nenie wòxɔ? Ƒe 3,500 aɖewoe nye esi va yi esime wodze Biblia-ŋɔŋlɔ gɔme le Titina Ɣedzeƒe. Ema anye Shang fiaƒomea ƒe dziɖuɣi le China eye anɔ abe ƒe alafa ewo ene do ŋgɔ na Buddha-subɔsubɔ ƒe gɔmedzedze le India.—Kpɔ aɖaka si nye “ Biblia Ŋuti Nyatakaka Veviwo.”\nAgbe me biabia vevitɔwo ƒe ŋuɖoɖo fakɔnamewo le Biblia me\nHafi agbalẽ aɖe naɖe vi na amewo vavã la, ehiã godoo be woase egɔme eye emenyawo nasɔ ɖe woƒe hiahiãwo nu. Nenema tututue Biblia le. Agbe me biabia vevitɔwo ƒe ŋuɖoɖo fakɔnamewo le eme.\nLe kpɔɖeŋu me, ɖe nèbia ɖokuiwò kpɔ be, ‘Nu ka tae míele agbe ɖoa?’ Amegbetɔwo bu biabia sia ŋu ƒe akpe geɖe eye wogakpɔtɔ bua eŋu egbea kokoko. Ke hã, woate ŋu akpɔ ŋuɖoɖoa le Biblia ƒe agbalẽ gbãtɔ, si nye Mose Ƒe Agbalẽ Gbãtɔ, ƒe ta eve gbãtɔawo me. Le afi ma la, Biblia ƒe ŋutinyaa ka nya ta tso nu siwo dzɔ gbe aɖe gbe ʋĩi ke le “gɔmedzedzea” me, abe ƒe biliɔn geɖee nye esi va yi ene, la ŋu esi wòƒo nu tso ale si xexe gbahooa, si me ɣletivihatsotsowo, ɣletiviwo kple anyigba siaa le la wɔ va dzɔ ŋu. (1 Mose 1:1) Eyome eƒo nu tso ale si wodzra anyigbaa dzi ɖo vivivi be agbe nanya nɔ le edzi, ale si wowɔ nu gbagbe vovovoawoe kple amegbetɔwo siaa kpakple taɖodzinu si tae wowɔ wo ɖo la ŋu.\nÐE WOŊLƆE BE WOASE EGƆME\nAɖaŋuɖoɖo siwo ɖea vi, siwo akpe ɖe mía ŋu míakpɔ míaƒe gbe sia gbe kuxiwo gbɔ la le Biblia me. Aɖaŋuɖoɖo mawo gɔme sese le bɔbɔe. Eye susu vevi eve tae wòle alea ɖo.\nGbãtɔe nye be, Biblia me nyawo le tẽe, wo me kɔ, eye wovivia ame nu. Womegblɔ nyawo abe gli tom wole ene o, ke boŋ Biblia ƒe ŋutinyawo ku ɖe nu siwo li ŋutɔŋutɔ kple nu siwo ka mí ŋu. Wozã nya siwo míezãna le nuƒoƒo me gbe sia gbe la tsɔ ɖe nu goglowo me be míate ŋu ase wo gɔme bɔbɔe.\nLe kpɔɖeŋu me, Yesu zã nu siwo amewo nya nyuie, siwo ŋu dɔ wowɔna gbe sia gbe la tsɔ wɔ kpɔɖeŋu siwo gɔme sese le bɔbɔe be yeafia nu vevi siwo aɖe vi na wo la wo. Kpɔɖeŋu siawo dometɔ geɖe le eƒe nufiafia vevi si woyɔna be Todzimawunya la me. Eye eƒe nufiafia sia dze le Biblia-gbalẽ si nye Mateo ƒe ta 5 va se ɖe 7 lia me. Biblia ŋuti numeɖela aɖe yɔ nufiafia ma be “nufiamenuƒo vavã” esi wògblɔ be eƒe taɖodzinue nye be “wòafia mɔ mí ahaɖɔ mí ɖo, ke menye be wòana nyatakakawo nayɔ susu me na mí o.” Ðewohĩ àte ŋu axlẽ nya mawo le miniti 15 va ɖo 20 me, eye ale si gbegbe Yesu ƒe nyaawo gɔme sese le bɔbɔe evɔ wowɔa dɔ ɖe ame dzi la awɔ nuku na wò.\nSusu evelia si tae Biblia gɔme sese le bɔbɔe ɖoe nye nyati si ŋu emenyawo ku ɖo. Menye glitotowo alo nyakpakpawoe le eme o. Ke boŋ abe ale si numekugbalẽ deŋgɔ aɖe ɖe emee ene la, emenyawo ƒe akpa gãtɔ “ku ɖe ame ŋkutawo kple dumevi dzrowo” kple woƒe “hloluitsotsowo, mɔkpɔkpɔwo, kpododonuwo kpakple dzidzedzekpɔkpɔwo ŋu.” (The World Book Encyclopedia) Ele bɔbɔe be míakpɔe be ŋutinya mawo siwo ku ɖe amewo kple nudzɔdzɔ ŋutɔŋutɔwo ŋu eye nufiame veviwo le wo me la ka mí.—Romatɔwo 15:4.\nATE ŊU ASU AME SIA AME SI\nHafi nàte ŋu ase agbalẽ aɖe gɔme la, ele be wòanɔ gbe si nèse la me. Egbea, afi ka kee nèɖale o, eye dukɔ ka me tɔe nèɖanye o, anɔ eme be Biblia le gbe aɖe si nèse la me. Ðe esia mewɔ nuku ŋutɔ oa? Bu dɔ si gbegbe wòbia ŋu kpɔ.\nBiblia-gɔmeɖeɖe. Hebrigbe, Aramgbe kple Helagbe mee woŋlɔ Biblia ɖo gbã. Eme kɔ ƒãa be ame ʋɛ aɖewo koe ate ŋu axlẽ Biblia le gbe mawo me. Eya ta gbegɔmeɖelawo tso woƒe dzi blibo me ku kutri vevie ɖe egɔme ɖe gbe bubuwo me. Woƒe kutrikukua wɔe be woɖe Biblia bliboa alo eƒe akpa aɖewo gɔme ɖe gbegbɔgblɔ siwo ade 2,700 me egbea. Esia fia be anyigbadzinɔlawo dometɔ 90 kple edzivɔ le alafa me ate ŋu axlẽ Biblia ƒe akpa aɖe ya teti le wo degbe me.\nBiblia-tata. Le gɔmedzedzea me la, nu siwo tea ŋu nyunyɔna, abe lãgbalẽwo kple aƒlagbalẽwo ene, dzie woŋlɔ Biblia ɖo. Be woana emenyawo naka dzidzime bubuwo si la, ehiã be woatsɔ asi agbugbɔ aŋlɔe ɖe lãgbalẽ alo aƒlagbalẽ bubuwo dzi. Asinuŋɔŋlɔgbalẽ mawo xɔ asi ŋutɔ, eye ame ʋɛ aɖewo koe tea ŋu ƒlea wo. Gake tso esime Gutenberg to agbalẽtamɔ̃ vɛ anɔ abe ƒe 550 ene ye nye esi va yi la, Biblia-tata kple emama va dzi ɖe edzi ŋutɔ. Akɔntabubu aɖe ɖee fia be, woma Biblia bliboa alo eƒe akpa aɖe biliɔn atɔ̃ kple edzivɔ sɔŋ.\nMawusubɔsubɔgbalẽ bubu aɖeke mede Biblia nu le go sia me o. Eme kɔ ƒãa be ɖe woŋlɔ Biblia be amewo nase egɔme. Ele eme be màte ŋu ase emenya ɖe sia ɖe gɔme bɔbɔe ya o. Ke hã kpekpeɖeŋu li. Afi kae nàkpɔ kpekpeɖeŋu le be nàse Biblia gɔme nyuie? Eye viɖe kae nàkpɔ tso eme? Míaƒo nu tso esiawo ŋu le nyati si kplɔe ɖo me.\nBiblia Ŋuti Nyatakaka Veviwo\nAgbalẽ kɔkɔe 66 ye le Biblia me.\nBiblia me nyawo dometɔ aɖewo nye ŋutinyawo, sewo, nyagblɔɖiwo, hakpanyawo, lododowo, hadzidziwo kple lɛtawo.\nWodze eŋɔŋlɔ gɔme le ƒe 1513 Do Ŋgɔ Na Yesu (D.Y.) me, eye wowu enu le ƒe 98 Kristotɔwo Ŋɔli (K.Ŋ.), si fia be, ƒe 1,600 kple edzivɔe wotsɔ ŋlɔe.\nAme siwo ade 40 ye Mawu tsɔ eƒe gbɔgbɔ ʋã woŋlɔ Biblia.\nÀte ŋu axlẽ nu geɖe tso ale si nu gbagbewo wɔ va dzɔe ŋu le agbalẽ gbadza si nye Was Life Created? (Ðe Wowɔ Nu Gbagbewoa?) me. Yehowa Ðasefowoe tae. Àkpɔe le Internet hã dzi le www.jw.org.\nNe èdi be yeanya nu geɖe wu tso Biblia ŋu la, xlẽ agbalẽ gbadza si nye The Bible—What Is Its Message? (Biblia La—Nya Kae Le Eme?) Yehowa Ðasefowoe tae. Àkpɔe le Internet hã dzi le www.jw.org.


1 Korintotɔwo 10 | Biblia Le Internet Dzi | Xexe Yeye Gɔmeɖeɖe (1984)\n1 Korintotɔwo 10:1-33\n10 Ke nyemedi be nu sia nanɔ manyamanya na mi o, nɔviwo, be mía tɔgbuiwo katã nɔ alilikpo la te, eye wo katã woto ƒu la me, 2 eye woto alilikpo la kple ƒu la dzi nyrɔ wo katã ɖe Mose me; 3 eye wo katã woɖu gbɔgbɔmenuɖuɖu ma ke, 4 eye wo katã wono gbɔgbɔmenunono ma ke. Elabena wono tsi tso gbɔgbɔmekpe gbadza si dze wo yome la me, eye kpe gbadza ma tsi tsitre ɖi na Kristo la. 5 Ke hã, Mawu meɖe eƒe ŋudzedzekpɔkpɔ fia ɖe wo dometɔ akpa gãtɔ ŋu o, elabena woku le gbedadaƒo. 6 Ke nu siawo va zu kpɔɖeŋuwo na mí, be míaganye nu vɔ̃ɖi dzrolawo, abe ale si wòdzro wo ene o. 7 Eye migazu trɔ̃subɔlawo abe wo dometɔ aɖewo ene o; abe ale si woŋlɔe ɖi ene, be: “Ameawo bɔbɔ nɔ anyi ɖu nu heno nu, eye wotso, be yewoafe.” 8 Eye migana míanɔ agbe gbegblẽ nɔm, abe ale si wo dometɔ aɖewo nɔ agbe gbegblẽ, si na wodze anyi, ame akpe blaeve vɔ etɔ̃ le ŋkeke ɖeka dzi, la ene o. 9 Eye migana míate Yehowa kpɔ, abe ale si wo dometɔ aɖewo tee kpɔ, eye dawo tsrɔ̃ wo la ene o. 10 Eye migazu liʋiliʋililawo, abe ale si wo dometɔ aɖewo li liʋiliʋi, eye nutsrɔ̃la tsrɔ̃ wo la ene o. 11 Ke nu siawo dzɔ ɖe wo dzi abe kpɔɖeŋuwo ene, eye woŋlɔ wo ɖi be woanye nuxɔxlɔ̃ na mí ame siwo dzi nuɖoanyi siawo ƒe nuwuwuwo va ɖo la. 12 Eya ta ame si susu be yele tsitre la nakpɔ nyuie be wòagadze anyi o. 13 Tetekpɔ aɖeke mevaa mia dzi o, negbe esi tɔgbi vaa amegbetɔwo dzi la ko. Gake nyateƒetɔe Mawu nye, eye maɖe mɔ be woate mi kpɔ wu esi nu miate ŋu anɔ te ɖo o, ke hã, ne tetekpɔa va la, ana mɔ si dzi miato ado le eme la mi, bene miate ŋu ado dzi atsɔe. 14 Eya ta nye lɔlɔ̃tɔwo, misi le trɔ̃subɔsubɔ nu. 15 Mele nu ƒom na mi abe nugɔmeselawo ene; mia ŋutɔwo mida nya si gblɔm mele la kpɔ. 16 Yayrakplu si míeyrana la, ɖe menye gomekpɔkpɔ le Kristo la ƒe ʋu mee wònye oa? Abolo si míeŋena la, ɖe menye gomekpɔkpɔ le Kristo la ƒe ŋutilã mee wònye oa? 17 Elabena abolo ɖeka koe, togbɔ be míawo míesɔ gbɔ hã la, ŋutilã ɖekae míenye, elabena mí katã míele gome kpɔm le abolo ɖeka ma me. 18 Mikpɔ nu si Israel nye le ŋutilã nu la ɖa: Ðe ame siwo ɖua vɔsanuawo la mekpɔa gome le wo me kple vɔsamlekpui la oa? 19 Ekema nya kae wòle be magblɔ? Be nu si wotsɔ sa vɔ na trɔ̃ la nye nanea, alo be trɔ̃ nye nanea? 20 Ao; ke boŋ mele gbɔgblɔm be, nu siwo dukɔwo tsɔ saa vɔe la, gbɔgbɔ vɔ̃woe wotsɔa wo saa vɔe na, ke menye na Mawu o; eye nyemedi be miade ha kple gbɔgbɔ vɔ̃wo o. 21 Miate ŋu anɔ nu nom le Yehowa ƒe kplu nu, aganɔ nu nom le gbɔgbɔ vɔ̃wo ƒe kplu nu o; miate ŋu anɔ nu ɖum le “Yehowa ƒe kplɔ̃” ŋu, aganɔ nu ɖum le gbɔgbɔ vɔ̃wo ƒe kplɔ̃ ŋu o. 22 Alo “ɖe míele ewɔm, be Yehowa naʋã ŋu” yea? Ŋusẽ mele mía ŋu wui o ɖe? 23 Woɖe nuwo katã ƒe mɔ na ame; gake menye nuwo katãe dea ame dzi o. Woɖe nuwo katã ƒe mɔ na ame; gake menye nuwo katãe tua ame ɖo o. 24 Ame aɖeke neganɔ ye ŋutɔ ƒe nyonyo dim o, ke ame bubu tɔ boŋ. 25 Nu sia nu si wodzrana le lãsi me la, minɔ eɖum, eye migabia eta se o le miaƒe dzitsinya ta; 26 elabena “Yehowa tɔe nye anyigba kple nu siwo yɔ edzi la.” 27 Ne dzimaxɔsetɔwo dometɔ aɖe kpe mi, eye mielɔ̃ be yewoayi la, miɖu nu sia nu si woatsɔ aɖo mia kɔme, eye migabia eta se o le miaƒe dzitsinya ta. 28 Gake ne ame aɖe gblɔ na mi be: “Wotsɔ nu sia sa vɔe” la, ekema migaɖui o, le ame si gblɔ nya sia na mi ta, kple dzitsinya ta. 29 Ne mebe “dzitsinya” la, menye wò ŋutɔ tɔwò ƒe nya gblɔm mele o, ke boŋ ame kemɛa tɔ. Elabena nu ka tae wòle be ame bubu ƒe dzitsinya nadrɔ̃ ʋɔnu nye ablɔɖe? 30 Ne meda akpe hafi le nua ɖum la, nu ka tae woaƒo nu gbegblẽ tso ŋunye le nu si ta meda akpe ɖo la ŋu? 31 Eya ta miele nu ɖum alo le nu nom, alo ɖale nu bubu aɖe wɔm o, miwɔ nuwo katã hena Mawu ƒe kafukafu. 32 Migazu nukikli na Yudatɔwo kple Helatɔwo kpakple Mawu ƒe hame la o, 33 abe ale si nye hã mele amewo katã ŋu dzem le nuwo katã me, eye nyemele nye ŋutɔ nye nyonyo dim o, ke boŋ ame geɖewo tɔ, bene woakpɔ ɖeɖe, la ene.\n1 Korintotɔwo 10


ATAMANONO menyo na amesiwo di be yewoanɔ agbe didi ahakpɔ dzidzɔ o. Ate ŋu adzɔ bɔbɔe ŋutɔ be atama nawu amesiwo nonɛ ɣeyiɣi didi la dometɔ 1 le 2 ɖesiaɖe dome. Xexeame ƒe Lãmesẽhabɔbɔ (WHO) ƒe dɔdzikpɔlagã gblɔ be: “Sigaret nye . . . adzɔnu si wotsɔ aɖaŋu wɔe si me aɖi wuame si nye nicotine ƒe agbɔsɔsɔme si sɔ la le bene wòana enola nanɔ enono dzi le eƒe agbemeŋkekewo katã me hafi ava wui.”\nEyata susu ɖeka si ta wòle be nàdzudzɔ atamanono enye be atama dea lãmesẽ kple agbe afɔku me. Wogblɔ be atamanono wɔa akpa aɖe le dɔléle siwo wu 25 siwo ate ŋu awu ame la xɔxɔ me. Le kpɔɖeŋu me, ewɔa akpa vevi aɖe le dzidɔ, tutudɔ, dzitodzitokamexexedɔ si nɔa anyi didi, dzitodzitotetedɔ, kple kansa ƒomevi vovovowo, vevietɔ dzitodzito me kansa xɔxɔ me.\nNyateƒee, anɔ eme be ame ate ŋu ano atama ƒe geɖe hafi dɔléle siawo dometɔ aɖe nadze edzi ya. Gake atamanono mena ame ƒe nu dzea ame bubuwo ŋu o. Boblodolawo naa atamanolawo dzena amesiwo nya kpɔ hele lãmesẽ me. Menye nenemae wòle ŋutɔŋutɔ o. Atamanono naa ame ƒe gbɔgbɔ ʋẽna eye wònaa aɖu kple asibidɛ nu wɔna yibɔɔ. Le ŋutsuwo gome la, ete ŋu na wotuna. Enaa atamanolawo kpea kpe eye gbɔgbɔtsixe tsia wo ƒo. Anɔ bɔbɔe hã be atamanolawo ƒe mo nalé ayi kaba wu, eye ŋutigbalẽ me dɔléle bubuwo naɖe fu na wo.\nAlesi Atamanono Gblẽa Nu le Ame Bubuwo Ŋui\nBiblia gblɔ be: “Lɔ̃ hawòvi abe wò ŋutɔ ɖokuiwò ene.” (Mateo 22:39) Lɔlɔ̃ na ame haviwo—eye wò ƒometɔwoe nye hawòvi siwo te ɖe ŋuwò wu—ye nye susu vevi si ta wòle be nàdzudzɔ atamanono.\nAtamanono gblẽa nu le ame bubuwo ŋu. Vaseɖe nyitsɔ laa la, atamanola ate ŋu akpe sigaret le afisiafi kloe esi mekpɔa mɔ be ame aɖeke atsi tre ɖe ye ŋu o. Gake fifia amewo ƒe nuwɔna le tɔtrɔm, elabena ame geɖe va le nu nyam tso afɔku siwo dona tsoa dzudzɔ si tso ame bubuwo ƒe sigaret me la gbɔgbɔ me ŋu. Le kpɔɖeŋu me, anɔ bɔbɔe be amesi menoa atama o, si srɔ̃a nye atamanola nakpɔ dzitodzito me kansa zi 30 le alafa me wu ne srɔ̃a menye atamanola o. Anɔ bɔbɔe wu be ɖevi siwo le dzila siwo noa atama gbɔ naxɔ axamedɔ alo dzitodzitokamexexedɔ le woƒe agbenɔƒe gbãtɔ eveawo me wu ɖevi siwo le aƒe siwo me womenoa atama le o.\nNyɔnu funɔ siwo noa atama dea woƒe vidzĩ siwo le dɔme la ƒe agbe afɔku me. Aɖinu siwo woyɔna be nicotine, carbon monoxide, kple atikemenu vɔ̃ɖi bubu siwo le sigaret me gena ɖe dadaa ƒe ʋukawo me eye woyia vidzĩa gbɔ tẽ le vidzidɔa me. Emetsonu aɖewoe nye be ate ŋu adzɔ be fua nage, ɖevia naku hafi woadzi, alo vidzĩa naku. Gakpe ɖe eŋu la, anɔ bɔbɔe zi gbɔ zi etɔ̃ be vidzĩ siwo dada noa atama le fufɔɣi ƒe vidzĩwo naku kpata.\nSusu bubu si ta wòle be nàdzudzɔ atamanono enye be egblẽa ga geɖe. Wobu akɔnta le numekuku aɖe si Xexeame ƒe Gadzraɖoƒegã wɔ me be ga si wogblẽna ɖe dɔléle siwo tsoa atamanono me ŋu tẽ ƒe sia ƒe ade dɔlar biliɔn 200. Gake ga home ma megblɔ fukpekpe kple vevesese si me amesiwo xɔa dɔ siwo tsoa atamanono me tona ya o.\nEle bɔbɔe be woabu akɔnta akpɔ ga home si atamanola ɖesiaɖe gblẽna ɖe sigaret ƒeƒle ŋu. Ne ènoa atama la, bu ga home si nèzãna ɖe sigaret ŋu gbesiagbe teƒe 365. Ema afia wò ga home si nèzãna ƒe sia ƒe. Bu ƒe ɖeka home ma teƒe ewo, eye àkpɔ ga si nàgblẽ ɖe sigaret ŋu ne àgano atama le ƒe ewo si gbɔna me. Nusi ŋu nàke ɖo la awɔ mo yaa na wò. De ŋugble le nu bubu si nàte ŋu atsɔ ga home ma gbegbe awɔe ŋu kpɔ.\nÐe Wònyo Wu be Woatrɔ Ðe Atama Bubuwo Ŋua?\nAtamadɔwɔƒewo doa boblo sigaret siwo me atamaɖi alo nicotine geɖe mele o—hekafua wo be wonye sigaret si nu mesẽ o alo aɖi mele eme o—be enye mɔnu si woazã atsɔ aɖiɖi atamanono me fɔkuwo dzii. Gake nicotine agbɔsɔsɔ ma ke gadzroa amesiwo trɔ ɖe sigaret si me atamaɖi kple nicotine geɖe mele o ŋu abe alesi wònɔ tsã ene. Eyata atamanola siwo trɔ ɖe sigaret si me atamaɖi kple nicotine geɖe mele o ŋu la ɖia kɔ na woƒe dzodzroa to sigaret geɖe wu nono me, eye wogbɔa dzudzɔa atraɖii wu, alo wonoa sigaret ɖesiaɖe geɖe wu. Le amesiwo meganonɛ wòdea tsãtɔ nu o gɔ̃ hã gome la, viɖe si wokpɔna le lãmesẽ gome le sue ne wotsɔe sɔ kple asiɖeɖe le eŋu kura ƒe viɖewo.\nKe zinono kple sigawo ya ɖe? Togbɔ be atamadɔwɔƒewo kafua ziwo kple sigawo be wonye nusi dea bubu ame ŋu hã la, dzudzɔ si dona tsoa wo me vɔ̃ɖi abe esi dona tsoa sigaret me ke ene. Ne enolawo megbɔ siga alo zi dzudzɔa yi wo me o gɔ̃ hã la, anɔ bɔbɔe wu be woakpɔ nuyi, nume, kple aɖe dzi kansa.\nÐe atama si me dzudzɔ mele o nyoa? Esia ƒomevi evee li: asrãdodo kple atamaɖuɖu. Asrã nye atamatutu si wolɔ̃a dede nugoewo me alo woblana hedzrana. Zi geɖe la, ezãlawo kua eƒe ɖe dea nuyi gɔmetɔa me alo alɔme. Zi geɖe la, woblaa atama si woɖuna la lɔbɔlɔbɔ hedzrana. Abe alesi ŋkɔa ɖee fia ene la, ɖe woɖunɛ, womedenɛ nume henɔa enyim o. Asrãdodo kple atamaɖuɖu siaa naa ame ƒe nume ʋẽna, aɖu wɔa yibɔ, enaa nume kple veme kansa, nicotine va maa ame, enaa numebi ɣi si ate ŋu azu kansa, aɖulã va wɔa abi, eye ana ƒu nanyi le aɖua ŋu. Edze ƒã be atama dede nume alo eɖuɖu menye nusi me nunya le woawɔ ɖe atamanono teƒe o.\nViɖe Siwo Le Asiɖeɖe le Eŋu Me\nTsɔe be yele atama nom ɣeyiɣi didi. Nukae adzɔ ne èdzudzɔ? Ne èdzudzɔ sigaret nono aɖabaƒoƒo 20 megbe la, wò ʋu ƒe dɔwɔwɔ aɖiɖi aɖo afisi wòle be wòanɔ. Le kwasiɖa ɖeka megbe la, nicotine avɔ le lãme na wò. Le dzinu ɖeka megbe la, wò kpe kpekpe, ŋɔtimexexe, ɖeɖiteameŋu, kple gbɔgbɔtsixetsiameƒo adze ɖiɖi gɔme. Le ƒe atɔ megbe la, afɔku si li be dzitodzito me kansa awu wò la aɖiɖi alafa memama 50. Le ƒe 15 megbe la, afɔku si li be nàxɔ dzidɔ la aɖiɖi asɔ kple amesi meno atama kpɔ o la tɔ.\nNuɖuɖu avivi na wò wu. Wò gbɔgbɔ, ametia, kple awuwo aʋẽ nyuie wu. Atamaƒeƒle alo ga gbegblẽ ɖe eŋu maganye kuxi na wò o. Wò dzi adze eme be yete ŋu ɖo taɖodzinu aɖe gbɔ. Ne viwo le asiwò la, wò kpɔɖeŋu awɔe be alesi wòate ŋu adzɔe be woazu atamanolawo dzi naɖe akpɔtɔ. Àte ŋu anɔ agbe didi wu. Gawu la, àwɔ nu wòasɔ ɖe Mawu ƒe didi nu, elabena Biblia gblɔ be: ‘Mina míakɔ mía ɖokui ŋuti tso ŋutilã ƒe ɖiƒoƒo sia ɖiƒoƒo me.’ (Korintotɔwo II, 7:1) Mègasusui be etsi megbe akpa be yeadzudzɔ o: ne èdzudzɔ kaba la, ade dziwò wu.\nNusita Asiɖeɖe Le Eŋu Sesẽ Nenema Gbegbe\nAsiɖeɖe le atamanono ŋu sesẽ—le amesiwo ɖoe kplikpaa gɔ̃ hã gome. Nusita koŋue nye be nicotine si le atama me nye atike si maa ame ale gbegbe. Xexeame ƒe Lãmesẽhabɔbɔ gblɔ be: “Le atike siwo gblẽa nu le ame ƒe susu ŋu ƒe amemamaŋutete ɖoɖo ɖe ɖoɖonu me la, wokpɔe be nicotine ƒe ame mama kpɔa ŋusẽ ɖe ame dzi wu heroin [kple] cocaine.” To vovo na heroin kple cocaine la, nicotine memua ame wòwɔa nu wòɖea dzesi o, eyata ele bɔbɔe be woabu eƒe ŋusẽ nu tsɛe. Gake dzidzɔ si wodona na ame wɔnɛ be ame akpa gãtɔ yia edzi nonɛ bene yewoagase vivi ma ake. Le nyateƒe me la, nicotine trɔa ame ƒe nɔnɔme; efaa dzimaɖitsitsi nu. Gake dziɖeɖi si sigaret nana la ƒe akpa aɖe tso nicotine si le amea dzrom ƒe kɔɖiname gbɔ.\nAsiɖeɖe le atamanono ŋu hã sesẽ le esi atamanono va zua nutsiamesi ta. Le nicotine si va zua numame na wo megbe la, sigaret kpekpe kple egbɔgbɔ va zua nuwɔna si ma atamanolawo. ‘Enye nusi nàwɔ kple wò asi.’ Ame aɖewo agblɔ be ‘ena wokpɔa nane nɔ wɔwɔm ɣesiaɣi.’\nNu etɔ̃lia si na asiɖeɖe le eŋu sesẽna enye be wona atamanono va zu gbesiagbegbenɔnɔ ƒe akpa aɖe. Atamadɔwɔƒewo zãa ga si ade dɔlar biliɔn ade ƒe sia ƒe tsɔ doa boblo siwo me woɖea atamanolawo fiana le be wonye amesiwo nya kpɔ, wozã, wole lãmesẽ me, eye woƒe tagbɔ ɖa. Zi geɖe la, woɖea wo fiana wonɔa sɔ dom, nɔa tsi ƒum, nɔa tenis ƒom, alo wonɔa dɔwɔna dzroame bubu aɖe wɔm. Woɖea amewo fiana le sinimawo kple television dzi wɔnawo me wonɔa atama nom—eye menye ɣesiaɣie wonyea nuvlowɔlawo o. Se ɖe mɔ ɖe atamadzadzra ŋu eye ebɔ woaƒle le afisiafi kloe. Atamanolawo ƒo xlã mía dometɔ akpa gãtɔ ɣesiaɣi. Màte ŋu asi le ŋusẽkpɔɖeamedzi siawo nu o.\nNublanuitɔe la, atikekui aɖeke meli nàmi si aɖe atamanono ƒe dzodzro ɖa le mewò abe alesi taɖuametike faa taɖuame nu ene o. Be ame nakpɔ dzidzedze le asiɖeɖe le atamanono ŋu si sesẽna me la, ele be nane nado ŋusẽe. Abe alesi wònɔna ne ame aɖe di be yeaɖe yeƒe lolome dzi akpɔtɔ ene la, ebia tameɖoɖo kplikpaa hena ɣeyiɣi didi. Atamanolaa dzie agbaa le be wòakpɔ dzidzedze.\nWodzea Enono Gɔme Kaba\nNumekuku aɖe si wowɔ le United States ɖee fia be sigaret nono va tsi ɖevi 4 siwo tee kpɔ la dometɔ 1 ɖesiaɖe si. Esia sɔ kple ame agbɔsɔsɔ siwo te cocaine kple heroin kpɔ eye wòtsi wo si. Togbɔ be evea sɔhɛ siwo noa atama dometɔ 70 le alafa me be yewodze enono gɔme hã la, wo dometɔ geɖe mete ŋu dzudzɔna o.\nNukae Le Sigaret Dzudzɔ Me?\nAɖinu si nye tar, si me atikemenu siwo wu 4,000 le ye nɔa sigaret dzudzɔ me. Le atikemenu siawo dome la, wode dzesi wo dometɔ 43 be wonaa kansa. Aɖinu siawo ƒe ɖewoe nye cyanide, benzene, methanol, kple acetylene. Aɖinu bubu siwo le sigaret mee nye nitrogen oxide kple carbon monoxide, eye wo kple evea siaa nye aɖiyawo. Nu vevi si le emee nye nicotine, si nye atike si ƒe amemamaŋutete nu sẽ ŋutɔ.\nKpekpe Ðe Ame ƒe Lɔlɔ̃tɔ Ŋu Wòadzudzɔ\nNe mènoa atama o eye nènya afɔku siwo le atamanono me la, ate ɖe dziwò ne xɔ̃wòwo kple wò lɔlɔ̃tɔwo le enono dzi. Nukae nàte ŋu awɔ atsɔ akpe ɖe wo ŋu woadzudzɔ? Zi geɖe la, nuwɔnawo abe nyahehe, kukuɖeɖe, amedzizizi, kple alɔmeɖeɖe le ame ŋu mena wo dzudzɔna o. Nenema ke nuƒo siwo me woɖia gbɔ atamanolawo vevie le hã mewɔa dɔ o. Le esi teƒe be atamanolaa nadzudzɔ enono la, ate ŋu ana wòakpe sigaret bubu be yeatsɔ afa seselelãmevevesese si mɔnu siawo do nɛ la nu. Eyata dze agbagba nàse alesi wòsesẽna be woadzudzɔe la gɔme, eye nàde dzesii be asiɖeɖe le eŋu sesẽna na ame aɖewo wu ame bubuwo.\nMàte ŋu ana ame nadzudzɔ atamanono o. Ele be ememe ŋutete kple didi be woadzudzɔ natso atamanolaa ŋutɔ gbɔ. Ele be nàdi mɔnu siwo me lɔlɔ̃ le atsɔ ade dzi ƒo nɛ ahakpe asi ɖe eƒe didi be yeadzudzɔ ŋu.\nAleke nàwɔe? Le ɣeyiɣi si sɔ me la, àte ŋu agblɔ alesi nèlɔ̃ ameae nɛ, agblɔ be yetsɔ ɖe le eƒe atamanono me ale gbegbe. Ðe eme be yealɔ̃ akpe asi ɖe nyametsotso ɖesiaɖe si wòawɔ be yeadzudzɔ la ŋu. Gake ne wogblɔa nya siawo zi geɖe akpa la, awɔe be ava zu nya dzodzrowo eye mawɔ dɔ o.\nNukae nàte ŋu awɔ ne wò lɔlɔ̃tɔ tso nya me be yeadzudzɔ atamanono? Nenɔ susu me na wò be asiɖeɖeleŋu ƒe kuxi aɖewo ado mo ɖa, si ƒe ɖewoe nye dzikudodo kple blanuiléle. Kuxi bubuwo ate ŋu anye taɖuame kple alɔ̃madɔmadɔ. Ðo ŋku edzi na wò lɔlɔ̃tɔa be kuxi siawo manɔ anyi didi o, eye be wonye dzesi siwo fia be ŋutilãa le tɔtrɔm ɖe nɔnɔme yeye si nyo wu me. Nye dzidzɔme eye mɔkpɔkpɔ nenɔ asiwò. Gblɔ alesi dzi le dzɔwòm le esi wòle asi ɖem le eŋu ta la nɛ. Le ɣeyiɣi siwo katã me asiɖeɖe le eŋu ƒe kuxiwo anɔ anyi me la, kpe ɖe wò lɔlɔ̃tɔa ŋu wòaƒo asa na nɔnɔme siwo ana dzi naɖe le eƒo eye wòagatrɔ ɖe enono ŋu.\nKe ne egadze enono gɔme ake ɖe? Dze agbagba be màgawɔ nu wòagbɔ eme o. Ðe nugɔmesesename fia. Bu nɔnɔmea be enye esi me mi ame evea siaa miasrɔ̃ nu tsoe, si ana wòanɔ bɔbɔe be ɣebubuɣi si wòagatee kpɔ la, akpɔ dzidzedze.\nAtamadɔwɔƒewo zãa ga si ade dɔlar biliɔn ade ɖe boblododo ŋu ƒe sia ƒe\nƉoe Ɖe Amewo Ɖoe Ɖe Amewo Nukatae Wòle Be Nàdzudzɔ Atamanono?\ng00 4/8 axa 14-17


Nu Fitifiti Wɔwɔ—Aleke Gbegbee Wòkeke Tae?\n“Míaƒe dɔwɔƒea wɔa dɔ na dziɖuɖudɔwɔƒe aɖe si le nutoa me. Zi geɖe la, ehiãna be míalala ɣleti eve alo etɔ̃ hafi woaxe fe na mí. Ke hã, dziɖuɖudɔwɔla aɖe ƒo ka nam nyitsɔ laa hegblɔ be yeate ŋu ana fetua nava nɔ mía si kam kaba wu nenye be míadi nane ade go me na ye.”—JOHN. *\nÐE WOWƆ nu fitifiti ɖe ŋuwò kpɔa? Togbɔ be ɖewohĩ manɔ abe esi ŋu míeƒo nu tsoe le etame ene o hã la, anɔ eme godoo be amewo ƒe nu fitifiti wɔwɔ gblẽ nu le ŋuwò kpɔ.\nLe habɔbɔ aɖe (Transparency International) ƒe ƒe 2011 ƒe nyatakaka si ku ɖe nu fitifiti wɔwɔ si gbegbe le dukɔwo me ƒe nya nu la, nu fitifiti wɔwɔ xɔ aƒe ɖe dukɔ kple nuto 183 siwo ŋu wowɔ numekuku tsoe la me ŋutɔ. Ƒe eve do ŋgɔ la, habɔbɔ sia ɖee fia be nyatakaka si yewoɖe ɖe go le ƒe 2009 me la na ale si gbegbe nu fitifiti wɔwɔ keke tae la dze ƒãa esi wògblɔ be: “Ðikeke mele eme o be nuto aɖeke mele xexe sia me si me nu fitifiti wɔwɔ megblẽa nu le o.”\n“Nu fitifiti wɔwɔ nye ame ƒe ɖoƒe ŋu dɔwɔwɔ le mɔ gbegblẽ nu hena ye ŋutɔ ƒe viɖe. Ame siwo le ŋusẽnɔƒewo ƒe anukwaremaɖimaɖi gblẽa nu le ame siwo ɖoa ŋu ɖe wo ŋu la ƒe agbe, dɔwɔɖui kple dzidzɔkpɔkpɔ ŋu.”—TRANSPARENCY INTERNATIONAL\nƔeaɖewoɣi la, afɔkue dona tsoa eme. Le kpɔɖeŋu me, Time magazine ka nya ta be “nu fitifiti wɔwɔ kple ɖekematsɔleme” hã le eme tae ame gbogbo mawo gbegbe ku esi anyigba ʋuʋu sesĩe le Haiti le ƒe 2010 me. Egblɔ kpee be: “Amewo tua xɔwo xɔtuɖaŋuwɔlawo ƒe asi manɔmee, eye dziɖuɖudɔwɔla siwo kpɔa xɔtunyawo gbɔ la xɔa zãnu zi geɖe.”\nÐe nu fitifiti wɔwɔ nu ava yi keŋkeŋ gbe aɖe gbea? Hafi míate ŋu aɖo nya sia ŋu la, ele be míanya nu siwo koŋ gbɔe wòtsona be amewo wɔa nu fitifiti. Míadzro esiawo me le nyati si kplɔe ɖo me.